ועדת הבריאות, כנסת 25, פרוטוקול מספר 124, 2023-12-06 00:00

יונתן מישרקי: בוקר טוב, סליחה על העיכוב

יונתן מישרקי:  היום יום רביעי כ"ג בכסלו התשפ"ד, ה-6 בדצמבר 2023

יונתן מישרקי:  אני מתכבד לפתוח את ישיבת ועדת הבריאות בנושא הצעה לדיון מהיר בנושא: סגירת מרכז חוסן בגולן, של חבר הכנסת יצחק קרויזר וקבוצת חברי כנסת

יונתן מישרקי:      גם הבוקר לצערי, אני נאלץ בקושי גדול לפתוח את ישיבת הוועדה כמו שאנחנו פותחים את ישיבות הוועדה בהזכרת שמות הנופלים לצערנו הרב, בתקופה זו

יונתן מישרקי:  התבשרנו על נפילתם של יונתן מלכה בן 23 מבאר שבע, והחייל יוחאי גור הרשברג בן 52 מחוות פיליפ השם ייקום דמם

יונתן מישרקי:  ואנחנו כמובן מכאן מבקשים לשלוח תנחומים בשם חברי הוועדה למשפחות הנופלים

יונתן מישרקי:       אני אוותר על ההקדמות ואני אבקש מחבר הכנסת הראשון להציע, ולאחר מכן ברשותכם אם תסכימו, תציג נציגת הממ"מ ולאחר מכן שאר חברי הכנסת

יונתן מישרקי:  חבר הכנסת קרויזר בבקשה

יצחק קרויזר: תודה רבה אדוני יושב-הראש

יצחק קרויזר:  בוודאי יחד איתך ועם כל הנוכחים כאן, אני אמסור תנחומים למשפחות הלוחמים בקרבות הגבורה ברצועת עזה, והחלמה מהירה לפצועים וכמובן בתפילה לחזרתם של כל החטופים והחטופות בריאים ושלמים בגוף ובנפש

יצחק קרויזר:       בהמשך לסיטואציה הקשה של כל עם ישראל, מרכזי החוסן קיימים כבר במדינת ישראל מעל 20 שנים ואמונים על חיזוק חוסנם של הקהילות והיישובים שנמצאים ממש בקו החזית בדרום, בפזורה הבדואית בגולן, בגליל

יצחק קרויזר:  כמובן שיש מרכזי חוסן שאנחנו מכירים שנמצאים תחת הפעלתו של משרד הבריאות ויש כאלה שנמצאים תחת הפעלתו של משרדה רווחה

יצחק קרויזר:  כמובן וביתר שאת שאנחנו רואים היום מה החשיבות של חיזוק העורף של מרכזי החוסן וצוותי הצח"י, כמובן העורף הוא עמוד השדרה, כדי שאנחנו גם נוכל להצליח לחזית בעצם, התושבים האלה, ככל שהם חזקים יותר אנחנו רואים את ההצלחות שלנו בחזית

יצחק קרויזר:       בשנת 2014 הוקם מרכז חוסן ברמת הגולן שנותן מענה לכל תושבי המועצה

יצחק קרויזר:  33 יישובים סדר גודל המועצה מעל 1 מיליון דונם, שטח עצום

יצחק קרויזר:  והנתונים האלה קריטיים וחשובים כדי להבין מה המשמעות של סגירת מרכז חוסן במקום פריפריאלי כזה, קצה צפונה של מדינת ישראל

יצחק קרויזר:  לכן, הנהלת הסגירה של מרכז החוסן, בטח בשגרה אבל בוודאי בעקבות הימים הקשים וביתר שאת באמת שאנחנו יודעים שבמועצה האזורית גולן נמצאים מעל 3,000 מפונים גם מהצפון וגם מהדרום, מרכז החוסן הזה הוא קריטי עבור המשך השגרה-לא שגרה שנמצאת כרגע, ובוודאי לאחר מכן שנחזור גם לשגרה, אני חושב שהעבודה של מרכז החוסן תהיה גדולה עוד יותר כדי להחזיר את התושבים בחזרה למסלול חיים בריא ותקין

יצחק קרויזר:       לכן, אדוני יושב-הראש, אני יודע כמה הבריאות בפריפריה חשובה לך, וזה לא דיון ראשון שאתה מקיים כאן כדי לחזק את הבריאות ובטח את החוסן הקהילתי עבור היישובים והתושבים שעוטפים את מדינת ישראל, עוטפים את מרכז הארץ אם נכנה את זה כך, ובאמת אני אשמח לשמוע שאנחנו יוצאים מכאן עם בשורה עבור התושבים שהמרכז הזה מסייע רבות לשגרת חייהם, בוודאי עכשיו כמו שאמרתי גם לאחר מכן כשנחזור לשגרה

יצחק קרויזר:       על החשיבות שלו נשמע את גורמי המקצוע, אדוני יושב-הראש, אני יודע שיש כל מיני הסדרים לתקופה מסוימת, אנחנו מבקשים ויותר נכון דורשים שמרכז החוסן הזה ימשיך ויפעל כרגיל

יצחק קרויזר:  ואם זו המתכונת לעשר השנים עד לשנה הזאת שימשיך וייתן את המענה הכל כך חשוב והעשייה הברוכה

יצחק קרויזר:  ולסיום נציין ונגיד תודה רבה לכל העוסקים במרכז החוסן וצוותי הצח"י גם ברמת הגולן ובכלל ברחבי מדינת ישראל

יצחק קרויזר:  תודה רבה

יונתן מישרקי: תודה רבה לאדוני

יונתן מישרקי:  כמו שאמרתי הנושא שהעליתם הוא נושא חשוב מאוד

יונתן מישרקי:  אני צללתי אליו בימים האחרונים

יונתן מישרקי:  אנחנו ננסה גם להבין דרך הגברת מירב פלג גבאי שרשמה את המסמך החשוב הזה שמפרט בדיוק על ההבדלים בין מרכזי החוסן

יונתן מישרקי:  אנחנו צריכים להבין גם אנחנו, כחברי ועדה, מה מרכז חוסן שעומד תחת משרד הבריאות, מה תחת משרד הרווחה ולמה? מהם ההבדלים בסוגי הפעילות? אנחנו נבקש את ההצגה של גברתי, ולאחר מכן לפי סדר המגישים

יונתן מישרקי:  בבקשה

מירב פלג גבאי: בוקר טוב ותודה

מירב פלג גבאי:  מרכז החוסן בגולן הוקם ב-2014 על פי אישור מיוחד של מנכ"ל משרד הרווחה בעקבות מצב בטחוני ששרר באותו זמן

מירב פלג גבאי:  הוא שונה באופן מהותי מ-14 מרכזי החוסן שבאחריות משרד הבריאות בעיקר במובן הזה שהוא נותן מענה חוסן במובן הרחב שלו, ולא כולל טיפולים נפשיים פרטניים, והוא לא צמוד רק כמענה לאירועים ביטחוניים, אלא במובן יותר רחב

מירב פלג גבאי:       תקציב המרכז בגולן הוא 180,000 שקלים לשנה שמתוכם 135,000 מתקציב משרד הרווחה, 45,000 מהמועצה האזורית גולן

מירב פלג גבאי:  התקציב הזה לא כולל את תקציב צוותי החירום היישוביים, וזה לא כולל את תקציב הצח"י, צוותי החירום היישובים, שהוא מגיע בנפרד ממשרד הרווחה, ואנחנו מתמקדים כרגע בתקציב הפעולות של המרכז

מירב פלג גבאי:  תקציב המרכז ולא תקציב הצח"י

מירב פלג גבאי:      בעקבות חשש לפגיעה בסדרי מנהל תקין, ועדת המכרזים של משרד הרווחה הנחתה את המשרד לבחון מחדש את ההתקשרות, שוב, לא כולל תקצוב הצח"י, ולאור זה ב-30 בנובמבר השנה הופסק התקצוב

מירב פלג גבאי:  אבל בגלל המלחמה הוחלט בכל זאת להאריך את ההתקשרות באופן חריג בשלושה חודשים עד סוף פברואר

יונתן מישרקי: זו הבשורה שדיברת עליה קרויזר, מקודם?     

יצחק קרויזר: כן

מירב פלג גבאי: כבר נאמר שמדובר על 33 יישובים, בסביבות 18,000 תושבים

מירב פלג גבאי:  השירותים שהמרכז בגולן מציע להם זה בעיקר ברמת המוכנות לחירום

יוסף גולדברג: אני שואלת לגבי פברואר, אמרת שוועדת המכרזים החליטה לסגור

יוסף גולדברג:  ההחלטה לסגור היא טכנית ולא מהותית? כלומר, לסגור בגלל שהתהליכים לא נעשו כמו שצריך ברמת המכרז? או בגלל שלא צריך? למה היא פסקה את מה שהיא פסקה?     

מירב פלג גבאי: ועדת המכרזים, למיטב ידיעתי, עסקה בעניינים של מנהל תקין

יוסף גולדברג: כלומר טכני, לא מהותי?     

יונתן מישרקי: אנחנו נשאל עוד מעט את נציגי משרד הרווחה

יונתן מישרקי:  בואו נמשיך בסקירה ולאחר מכן שאלות

מירב פלג גבאי: השירותים שהמרכז נותן הם בעיקר בשני צירים

מירב פלג גבאי:  אחד זה ברמת המוכנות לחירום, שזה בעיקר הכשרה ותרגול ומדידת ביצועים של צוותי החירום היישוביים, הצח"י בכל היישובים, והכשרות שוטפות

מירב פלג גבאי:  וברמת חוסן הקהילה וחוסן הפרט שזה בעיקר קבוצות תמיכה, סדנאות לתושבים והכשרות לצוותים

מירב פלג גבאי:  כמו למשל צוות ותיקים, צוות מוגנות יישובי וכו'

מירב פלג גבאי:  השירותים מפורטים במסמך שלנו

מירב פלג גבאי:       מבחינת כוח אדם, 90,000 שקלים מתוך ה-180,000 הולכים על מנהלת בחצי משרה, ורוב הכוח מבוסס על מתנדבים ופעילים

מירב פלג גבאי:  יש יותר מ-1,200 מתנדבים רק בצ"חי, ועוד מתנדבים גם בצוותים האחרים

יונתן מישרקי: שזה מדהים לראות איך אפשר מכסף קטן להפעיל מערכת כל-כך גדולה

יונתן מישרקי:  אני אומר במאמר מוסגר

יוסף גולדברג: והכרחית

יצחק קרויזר: 1,200 מתוך 18,000 תשימו לב על מה אנחנו מדברים 18,000 תושבים ו-1,200 מתנדבים

יוסף גולדברג: מלבד זה, כמובן שיש את העבודה המקצועית שנעשית על ידי אנשי מקצוע בעיקר מתחומים טיפוליים כמו פסיכולוגים ועובדים סוציאליים, והם עובדים על בסיס פרילנס והגשת חשבוניות

יוסף גולדברג:       על בסיס המידע שאספנו, חשבנו שיש שלוש שאלות מרכזיות שעולות

יוסף גולדברג:  אחת זה לגבי חשיבותו של מרכז החוסן הקהילתי הזה, עד כמה הוא חשוב? התשובות שקיבלנו הן מצד המרכז והמועצה, זה שהם רואים את החשיבות של פיתוח כוננות ופיתוח חוסן פרטי וקהילתי בכל יישוב עצמאי בגלל הריחוק והבידוד של היישובים

יוסף גולדברג:  חשוב שתהיה עצמאות לכל יישוב

יוסף גולדברג:  והמרכז משמש כגורם תומך בעיקר, ובינתיים הוא כבר התמקצע ופיתח מודל הפעלה שכנראה עובד

יוסף גולדברג:       השאלה הנוספת שעולה, בהנחה שבאמת המימון ייפסק והמרכז ייסגר, איזו חלופה תוצע לתושבי הגולן? והתשובה שקיבלנו על זה, היא א' שכבר היום הם בעצם נכללים במסגרת 18 רשויות של מרכז החוסן שבאחריות משרד הבריאות בקריית שמונה

יונתן מישרקי: אנחנו גם נשמע אותם עוד מעט

מירב פלג גבאי: הם במסגרת האחריות שלו

מירב פלג גבאי:  מבחינת משרד הרווחה, משרד הרווחה הביע עמדה שאין בעיה שהם יקבלו את השירות שם

מירב פלג גבאי:  מבחינת מנהל מרכז משאבים שהוא הספק של השירות בקריית שמונה, הוא אומר שיש כן קצת בעיה מבחינת היקף האוכלוסייה ומגבלות התקציב ובמיוחד לאור העובדה שיש אזורים יותר מאוימים ויותר מוחלשים, ולכן לא בטוח שהם יצליחו לעמוד

גלעד קריב: אולי כדאי גם להזכיר את זמן הנסיעה מדרום רמת הגולן

גלעד קריב:  יותר קל להגיע לנתניה

יצחק קרויזר: כן, צריך להבין ואמרתי את זה מיליון פעמים: הנסיעה בין דרום הגולן לצפון הגולן זו נסיעה של מעל שעה

יצחק קרויזר:  זה כמו תושב נתניה שיסע למרכז חוסן בראשון לציון

יונתן מישרקי: אני מבקש לתת לה לסיים להציג

מירב פלג גבאי: ושאלה שלישית היא האם נבחנה אפשרות באיזשהו שלב, להמשיך את פעילות המרכז הזה במתכונת כזאת או אחרת, או האפשרות לפתח פה שירותים שתואמים את מרכזי החוסן באחריות משרד הבריאות? מצד המרכז קיבלנו תשובה שהם בהחלט מוכנים ורוצים להוסיף טיפולים פרטניים גם בכפוף לתקציב כמובן

מירב פלג גבאי:  מצד משרד הבריאות שפנינו אליו קיבלנו את העמדה שלאור ההסלמה הביטחונית נשקלת האפשרות להקים מספר שלוחות באשכול הגליל המזרחי, שזה האשכול שמרכז החוסן שלו בקריית שמונה, ושבמסגרת בניית תוכנית העבודה ל-2024 נשקלת האפשרות לפתיחת שלוחה טיפולית בגולן, והדבר מותנה בבחינת מענים נוספים הניתנים באזור ובהקצאת תקציבים מתאימים

מירב פלג גבאי:       אני רק אגיד שיכול להיות שהשאלה הזאת, אפשר לראות אותה כחלק משאלה יותר רחבה ומהותית, איך אנחנו מגדירים מרכז חוסן? אילו שירותים אנחנו מגדירים שצריכים להיות במרכז חוסן? ואיפה כל מרכז כזה אמור להיות?     

יונתן מישרקי: תודה רבה לך על הסקירה ותודה על המסמך המפורט

יונתן מישרקי:  אני אתן לחברי הכנסת לפי סדר המציעים

יונתן מישרקי:  אני לא אומר הנרשמים בכוונה

יצחק קרויזר: אדוני יושב-הראש אני מתנצל אני צריך לצאת, אני מנהל דיון בוועדת חוקה

יונתן מישרקי: אין בעיה

יונתן מישרקי:  אנחנו שומרים פה על גלעד

גלעד קריב: בדיוק, יש לי תחושה שינסו להשאיר אותי פה כמה שיותר

יצחק קרויזר: אני שומר על זכות השתיקה

גלעד קריב: אני סומך עליך

גלעד קריב:  זה דיון שלא צריכה להיות בינינו מחלוקת

יצחק קרויזר: אין בינינו מחלוקת גם בדיון שאני הולך אליו

גלעד קריב: גם פה וגם שם

יונתן מישרקי: חברת הכנסת דבי ביטון בבקשה

דבורה ביטון: אדוני תודה

דבורה ביטון:  ראשית אני מצטרפת בתנחומיי על האובדן הקשה של החיילים שלנו, ושולחת החלמה מהירה לכל הפצועים וכמובן מתפללת לשלומם והשבתם המהירה של החטופים

דבורה ביטון:  אסור לנו לבזבז שום רגע כשהם שם

דבורה ביטון:      כבוד יושב-הראש, בכל הזדמנות אני אומרת, מאחר ואני מהפריפריה, משדרות, ומבינה את המשמעות של מרכז חוסן, אני חושבת שבימים אלו זו בכלל שערורייה שהנושא הזה עולה משתי סיבות, ראשית, אנחנו בעיצומה של מלחמה ואנחנו יודעים שבמציאות הנוכחית מספר הפונים למרכזי חוסן ילך ויגדל

דבורה ביטון:  משמע שקרית שמונה אם הייתה רגילה לכמות מסוימת, אני אומרת כבוד יושב-הראש, אני נמצאת באחד המלונות של המפונים שחצי מהם זה קריית שמונה, ואני השבוע ניהלתי שיחה עם ראש העיר, אין שם פתרונות לעובדת סוציאלית לטיפול באנשים האלה

דבורה ביטון:  ואני תוהה איך יכול להיות שאתם מסוגלים בכלל לתת בעיר כשאתם לא מסוגלים לתת עכשיו כשהם במצוקה? בטח ובטח נוסיף את הגולן שמדובר על מרחק, מדובר על אוכלוסייה שאף היא עכשיו חווה חוויות קשות

דבורה ביטון:  נהפוך הוא, אני הייתי לוקחת את מרכז החוסן הספציפי הזה, מרחיבה אותו, עושה אותו הרבה יותר עוצמתי שייתן תשובות

דבורה ביטון:       בסוף, צריך לזכור, מה שלא יטופל עכשיו במציאות של עכשיו זה יחזור אלינו פי עשר יותר קשה

דבורה ביטון:  וזה כמו שתושבי שדרות או הקיבוצים לא מועברים לאשקלון, תל אביב, ויש להם מרכזים

דבורה ביטון:  אני יכולה להגיד לך שבעוטף עזה, לקיבוצים יש להם את שער הנגב, ולשדרות יש את שדרות ובאשקלון יש את אשקלון

דבורה ביטון:  בטח ובטח לא צריך להתייחס ליישובים האלה שהם על הדרך, מדובר בכמות אוכלוסייה לא מבוטלת שעוברת טראומה קשה

דבורה ביטון:  אז אנחנו 20 שנים בסרט הזה ואנחנו רואים עכשיו מה קרה באירוע האחרון, וכל מה שקורה להם עכשיו, יכול להיות שיש חבר'ה שמהעבר, ואני בטוחה שמרביתם, להם זה תהליך חדש כל מה שקורה עם החיזבאללה

דבורה ביטון:       אסור לנו לחשוב אפילו לרגע

דבורה ביטון:  ובואו, תסתכלו על המספרים, בדיחה

דבורה ביטון:  בימים אלו שאנחנו יושבים על תקציבים, על אילו סכומים אנחנו מדברים? ואני מאוד מבקשת כבוד יושב-הראש, לא רק להמשיך לתחזק אותו, צריך לחשוב איך מעצימים אותו לשלומם של האנשים והתושבים באזור

יונתן מישרקי: תודה רבה

יונתן מישרקי:  לא כל כך התייחסת לצורת ההפעלה אבל בסדר גמור

יונתן מישרקי:  אנחנו נשמע עוד מעט

דבורה ביטון: בדיוק אמרתי שצריך, זה ההיפך

דבורה ביטון:  צריך להרחיב אותו

יונתן מישרקי: לא, באיזו צורת הפעלה? אנחנו יודעים היום שיש הבדל בין מרכז חוסן כמו שיש בעוטף, המרכז הזה שאנחנו מדברים עליו?     

דבורה ביטון: אז הוא צריך להיות כמו בעוטף, כי הנזק הנפשי הוא כמו בעוטף

יונתן מישרקי: 100%, זה מה ששאלתי וענית

יונתן מישרקי:  חבר הכנסת פינדרוס בבקשה

יצחק פינדרוס: שלום, בוקר טוב

יצחק פינדרוס:  בוקר קשה

יצחק פינדרוס:  אנחנו קמים לבקרים של נספים והרוגים במלחמות האלה, ובאמת קשה להתחיל את היום עם זה

יצחק פינדרוס:       אדוני יושב-הראש, מהדיון שכבר התחיל פה, ומה ששמענו מהממ"מ, אני חושב שהדבר הראשון שאנחנו צריכים להבין זה המאמר שאמרו חז"ל "לא ליסתור איניש בי כנישתא עד דבני בי כנישתא אחריתי"

יצחק פינדרוס:  זה נכון שמרכז החוסן הזה צריך לבדוק את המכרז שלו, וצריך לבדוק האם צריך להפעיל אותו על ידי משרד הבריאות, וצריך לבדוק איך צורת ההפעלה שלו

יצחק פינדרוס:  אבל הצורה הזאת, שדבר ראשון סוגרים ואחר כך משתמשים במילים בעברית שאני מנסה להבין מה המשמעות שלהם, זה לשקול, יישקל, ייבדק, נצלול לעניין

יצחק פינדרוס:  זה בסדר, אבל קודם כול סגרנו, זה לא שקלו לא בדקנו לא עשינו, סגרנו כי יש בעיה, נשקול, ננהל דיון

יצחק פינדרוס:       אז קודם כול אני חושב שמהוועדה הזאת צריכה לצאת אמרה ברורה

יצחק פינדרוס:  כולם מסכימים שיכול להיות יותר טוב, כולם מסכימים שיכול להיות יותר טוב, כולם מסכימים שיכול להיות שיש בעיות, כולם מסכימים שיש עוד בעלי הפעלה

יצחק פינדרוס:  אבל דבר ראשון לא סוגרים ואחר כך שוקלים ובודקים וצוללים

יצחק פינדרוס:  קודם כול לא סוגרים

יצחק פינדרוס:  אפשר לשפר, אפשר לבדוק, אפשר לייעל

יצחק פינדרוס:  הצורה הזאת היא לא הגיונית

יצחק פינדרוס:       אתה בא למקום בסדר גודל כזה כמו שאמרו קודם, אמר תושב הגולן יושב-ראש המועצה האזורית, שעה נסיעה מצד לצד אתה אומר לו לנסוע לקריית שמונה? שעה וחצי נסיעה? למה לא הצעת לו את בית שאן? למה לא הצעת לו את טבריה? למה לא הצעת לו איזשהו רעיון יותר הגיוני? קודם כול לא סוגרים, זה צריך להיות ברור

יצחק פינדרוס:  כל הדיונים האלה מקובלים עליי, זה נכון

יצחק פינדרוס:  יש עוד טיפולים שצריך לעשות, יש עוד שיפורים, יכול להיות שהמכרז צריך להיעשות אחרת, יכול להיות שצריך תורת הפעלה יותר מוצלחת

יצחק פינדרוס:  אבל קודם כול לא סוגרים, ואני חושב שזה הדבר הראשון שצריך לצאת איתו מפה, לפני שנצלול, נשקול ונבדוק

יונתן מישרקי: 100%

יונתן מישרקי:  תודה רבה לאדוני

יונתן מישרקי:  חבר הכנסת גלעד קריב בבקשה

גלעד קריב: אדוני יושב-הראש בוקר טוב, תודה

גלעד קריב:  מצטרף כמובן להבעת הצער ודברי התנחומים של כל קודמיי

גלעד קריב:       אדוני יושב-הראש הבקשה שלי לדיון מהיר הייתה מעט שונה

גלעד קריב:  אולי עם שוני גדול מהבקשה לדיון מהיר של יתר חברי הכנסת

גלעד קריב:  הבקשה שלי שאושרה על ידי הנשיאות, הכותרת שלה הייתה היערכות משרדי הממשלה והרשויות המקומיות להרחבת פעילותם של מרכזי החוסן בימי הלחימה ולאחר סיומה, הבטחת תקצובם והקמת מרכזי חוסן חדשים ברשויות שנפגעו בלחימה

גלעד קריב:       במובן הזה אני מצטרף לדברי קודמיי לגבי מרכז החוסן בגולן

גלעד קריב:  צריך להבטיח את קיומו בין אם כמרכז חוסן עצמאי באחריות משרד הבריאות, בין אם כשלוחה מתוקצבת היטב של המרכז בקריית שמונה, וזו הכרעה של הגורמים המקצועיים

גלעד קריב:  אבל יש פה סוגייה הרבה יותר גדולה והיא פעילותם של כל מרכזי החוסן

גלעד קריב:  הוועדה בראשותו של השר בוסו קיימה דיון חשוב ביולי האחרון, אבל משהו קרה מאז יולי האחרון

יונתן מישרקי: אני אחדש לכבודו שגם הוועדה בראשותי התכנסה בנושא בריאות הנפש

גלעד קריב: בנושא הכללי אני יודע

יונתן מישרקי: רגע, חלק מרכזי מאוד בעולם בריאות הנפש, עם התחייבות של האוצר ושל משרד הבריאות להקמת וחיזוק מרכזי החוסן

גלעד קריב: בעניין הזה אני רוצה לומר, א' אני שמח לשמוע והדבר הוא חשוב

גלעד קריב:  אבל בואו נזכיר שרק בסוף אוקטובר נסגר מכרז הייעוץ החיצוני לתוכנית שאמורה לעסוק במרכזי החוסן, באיחור ניכר, ואנחנו נמצאים במצב שבו על רקע אירועי המלחמה לא ניתן להמתין להשלמת כל התהליכים, וצריך לתת פתרון ממוקד מאוד לסוגיית מרכזי החוסן בצד הטיפול המערכתי בקריסה של מערך בריאות הנפש

גלעד קריב:       כדי לסבר את האוזן, והדבר נשען על מחקר, תחקירים של מכון זולת ושל מרכז אדווה, התקציבים של מרכזי החוסן בשנת 2023 עברו לצערי, פוליטיזציה

גלעד קריב:  אין לי ספק שיש צורך לתקצב בהיקף נרחב את מרכזי החוסן ביהודה ושומרון, אבל צריך לעשות את זה במסגרת התקצוב הכללי והממלכתי לכל מרכזי החוסן

גלעד קריב:  כדי לסבר את האוזן, בתקציב 2023 ישנה שורה - - -     

יוסף גולדברג: כל מרכזי החוסן הם לא בבסיס

גלעד קריב: לא, זה לא נכון

גלעד קריב:  יש תקציב בתקציב 2023 על פי החלטת הממשלה כבר ב-2022

גלעד קריב:  ישנו תקצוב ממשלתי בבסיס התקציב של 26 מיליון שקלים

גלעד קריב:  בכספים הקואליציוניים של 2023 המקוריים הוסיפו 6 מיליון שקלים למרכזי החוסן ביהודה ושומרון, ובתקציב 2024 הגדילו את זה גם ב-4 מיליון שקלים לעוטף

גלעד קריב:       התוצאה של הכספים הקואליציוניים לתחום הזה שצריך להיות חף משיקולים פוליטיים ומפלגתיים, ברגע שמופיע מרכזי חוסן ביהודה ושומרון בכספים הקואליציוניים, התחום הזה שצריך להיות 100% ממלכתי נצבע בצבעים פוליטיים

גלעד קריב:  הייתי אומר אותו דבר אם הייתה שורה של כספים קואליציוניים רק למרכזי חוסן בצפון הארץ או במגזר הבדואי

גלעד קריב:       התוצאה של הכספים הקואליציוניים האלה הייתה ששיעור התמיכה במרכזי החוסן ביהודה ושומרון מסך כל התמיכה המדינתית הוכפל, כששיעור התמיכה ביתר המרכזים, למשל בעוטף עזה, ירד בצורה ניכרת

גלעד קריב:  למשל בעוטף עזה זה ירד מ-48% מכלל תקציב מרכזי החוסן ל-37%, וביהודה ושומרון זה הוכפל

גלעד קריב:       ניחא זה קרה בתקציב המקורי, אבל לפני כמה ימים התקבלה החלטת ממשלה על כספים קואליציוניים מעודכנים, אחרי ה-7 באוקטובר, והדבר המדהים הוא שגם בכספים הקואליציוניים המעודכנים במקום לקחת את 6 המיליונים, להגדיל אותם, ולומר זה מזין את כל מרכזי החוסן, בהחלטה שמונחת על שולחן הכנסת, עדיין הכספים הקואליציוניים מיועדים רק למרכזי החוסן ביהודה ושומרון, כשמרכזי החוסן בשני החזיתות שבהן פונו מאות אלפי אזרחים מביתם, החזיתות שסופגות אש, עוטף עזה, שדרות, נתיבות ויישובי הצפון, הם לא בתוך הכספים הקואליציוניים

גלעד קריב:  זה דבר בלתי נתפס שגם אחרי ה-7 באוקטובר ממשיכים לצבוע את התחום הזה בצבעים קואליציוניים ומפלגתיים

יוסף גולדברג: מאחר וגלעד ביקש שאני לא אפריע אז אני לא מתפרצת לדבריך

יוסף גולדברג:  אני כמובן אגיב

גלעד קריב: תני לי מיכל, אני אסיים

גלעד קריב:  בסדר

גלעד קריב:  אני רק שב ואומר, עיני לא צרה, אני בעד לתת את כל הכסף

יונתן מישרקי: מישהו חושב שהנקודה לא ברורה?     

גלעד קריב: אני אסיים

דבורה ביטון: אנשי העוטף והשומרון זה אותו דבר, זה אותם אנשים

יצחק פינדרוס: אבל זה להוריד, זה לא להוסיף

יצחק פינדרוס:  ההצעה שלו להוריד מה-6 מיליון

גלעד קריב: לא נכון

יונתן מישרקי: הוא אמר להוסיף לכולם, הוא לא אמר להוריד

גלעד קריב: אני פה חברים תנו לי עוד שתי דקות אני אסיים

גלעד קריב:  תראו שאני לא רוצה לגרוע שקל מאף גורם

גלעד קריב:  ולכן, אדוני, הבקשות שלי הן הבאות: א' שהוועדה הנכבדת הזאת לא תמתין להליך הכללי של הטיפול במערך בריאות הנפש שהוא חיוני, אלא תקיים עוד דיון ספציפי על רשת מרכזי החוסן לנוכח אירועי ה-7 באוקטובר ותייצר איזשהו מהלך ביניים

גלעד קריב:       דבר שני, צריך לקבל הבהרה לאלתר מהממשלה לגבי התוכניות התקציביות של מרכזי החוסן כולן, גם ב-2023

גלעד קריב:  הרי שר האוצר הודיע, וטוב שכך, שבכוונתו ב-2023 להוסיף מיליארד שקלים כמעט לבריאות

גלעד קריב:  אז בואו נבין מה מתוך מיליארד השקלים יוזרם לכל מרכזי החוסן בעוטף, בצפון, ביהודה ושומרון, בגולן, במגזר

מיכל מרים וולדיגר: - - - על 2023

גלעד קריב: זה מה שאני אומר, יש חוסרים

מיכל מרים וולדיגר: אני מדברת על 2024

גלעד קריב: רגע, קודם כול ב-2023

גלעד קריב:  תבהירו את המצב ב-2023, בכלל לא צריך כספים קואליציוניים אם מוסיפים מיליארד שקלים

יצחק פינדרוס: מיליארד שקלים קואליציוני

גלעד קריב: לא, זה לא קואליציוני, זה תקציב המדינה

יצחק פינדרוס: לא, מיליארד השקלים שמוסיפים לבריאות הוא קואליציוני

גלעד קריב: בסדר

גלעד קריב:  אם מוסיפים מיליארד שקלים לבריאות וקוראים לו קואליציוני, בסדר גמור

גלעד קריב:  מה מתוכם זורם למרכזי החוסן? מה התוכנית ל-2024? כי ברור כבר עכשיו שהתקציב שתכננו ב-2024 למרכזי החוסן פלוס הקואליציוני לא מספיק למרכזי החוסן לאור מה שקרה

גלעד קריב:  אז עכשיו יושבים על תקציב 2024? צריך להבין מה הולכים לשים במרכזי החוסן בכל הארץ בתקציב 2024

גלעד קריב:       הדבר הנוסף, פה אני פונה לחבריי בקואליציה, חבר הכנסת פינדרוס, חברת הכנסת וולדיגר, חברת הכנסת מלקו, אני פונה אליכם בבקשה, אני חושב שזה מסר נכון, אם נכללים כספים קואליציוניים ברשימה המעודכנת למרכזי החוסן, גם אם תצטרכו להוסיף להם מתוך המיליארד הזה, אל תייעדו אותם רק לאזור מסוים בארץ

גלעד קריב:  אם צריך בכלל שורה של כסף קואליציוני למרכזי חוסן, כי אני מקווה שיבואו ויאמרו הנה הוספנו מתוך מיליארד השקלים לכל מרכזי החוסן

גלעד קריב:  נשארת שורה בטבלה של הקואליציוני? הורידו משם את הייעוד הספציפי למרכזי החוסן החשובים ביהודה ושומרון ושהכסף הזה יתחלק בהתאם למספר הטיפולים ב-2023, מספר התושבים, כל פרמטר מקצועי

גלעד קריב:       דבר אחרון אדוני, כבר עכשיו ברור, ואסור להמתין עם זה לרגע להשלמת התוכנית הגדולה בתחום בריאות הנפש, יש צורך בארבעה מרכזים ב-2024 ומתחילת 2024

גלעד קריב:  יש צורך להקים מרכז חוסן באופקים, יש צורך להקים מרכז חוסן נוסף בצפון הארץ, יש צורך במרכז חוסן לציבור הערבי

קריאה: לפני רגע אמרת לא לעשות את זה מגזרי

גלעד קריב: לא מגזרי

יונתן מישרקי: אתם פותחים פה דיון מיותר

יונתן מישרקי:  שהוא לא במהות שלו, ואני רוצה להגיד לך, זה מה שאתה ביקשת

גלעד קריב: והדבר האחרון יש צורך לשקול הקמת מרכז חוסן ייעודי לחיילי מילואים

גלעד קריב:  ואני קורא את הדברים הללו, לשקול אותם עוד לפני ה-1 בינואר 2024, להסדיר את התקצוב שלהם עכשיו בין משרד הביטחון ומשרד הבריאות

גלעד קריב:  ואדוני יושב-הראש, אני שב על הצעתי שתקיים ישיבה ייעודית

יונתן מישרקי: אני חושב שלאגף השיקום בצה"ל במשרד הביטחון יש להם גם כזו פלטפורמה

גלעד קריב: לא לטובת פעילות שוטפת של חיילי מילואים, אנחנו אומרים את הדברים אחרי בדיקה

גלעד קריב:  אבל תעזבו, אם יש מענה, מצוין, לא צריך להכפיל מענים

גלעד קריב:  אנא קיים דיון נוסף בנושא של מרכזי החוסן

יונתן מישרקי: תודה רבה

יונתן מישרקי:  רק לגבי השאלה, אולי אחת לפני האחרונה שלך, משרד הבריאות כבר הציג תוכנית לשנת 2024, על הקמה של 25 מרכזי חוסן, שהם יהיו בפיזור מסוים, כמובן שעדיין התקצוב של זה לא הושלם

ירון עמוס לוי: אנחנו נשמח לקבל את התוכנית בוועדה

גלעד קריב: אבל השאלה הכי חשובה, תדע מה לעשות

גלעד קריב:  יש תקצוב או אין תקצוב?     

ירון עמוס לוי: קיבלנו מצגת, לא תוכנית

יונתן מישרקי: זה מה שיש לנו כרגע, אנחנו מחכים

ירון עמוס לוי: קיבלנו מצגת, גם לגבי עוד הרבה דברים של משרד הבריאות

יונתן מישרקי: עוד רגע יגיע התור שלך לדבר ואז אנחנו נשמע גם את הדרישות שלך ונענה על זה

יונתן מישרקי:  חברת הכנסת צגה מלקו

צגה מלקו: תודה רבה אדוני יושב-הראש

צגה מלקו:  קודם כול אני מצטרפת, תנחומיי למשפחות שמשלמות את המחיר הכי יקר

צגה מלקו:  אני רוצה להתייחס למה שחבריי כבר אמרו, קודם כול חבר הכנסת קריב, למה שאמרת שכסף מסוים הולך ליהודה ושומרון אני חושבת שקודם כול אנחנו לא צריכים לחשוב למה הוא קיבל ולמה הוא לא, אנחנו צריכים לדאוג שכולם יקבלו

צגה מלקו:  זה מה שצריך

גלעד קריב: אני מסכים לחלוטין

צגה מלקו: זה מה שצריך להיות, אבל כשמדובר על הפריפריה, אנחנו יודעים את זה בכל תחום, לא רק במרכז חוסן

צגה מלקו:  אני חושבת שכלל המדינה, כלל החברה, צריכים להפסיק את הדבר הזה שבכל תחום יש פגיעה בפריפריה

צגה מלקו:  אני עולה חדשה, לא נולדתי בארץ, אבל הייתי עיתונאית, באתי לסקר כל דבר, אבל בנושא של הפריפריה שום דבר לא השתנה, אני ממש לא מבינה את זה

צגה מלקו:       בנוסף, חברי, חבר הכנסת פינדרוס אמר לפני שנותנים מענה, סוגרים

צגה מלקו:  אנחנו יודעים בישראל שמה שסוגרים אותו לא פותחים אותו

צגה מלקו:  זו מסורת תרבותית וצריך להפסיק אותה לאלתר

צגה מלקו:  אין דבר כזה, מרכז חוסן הכי חשוב

צגה מלקו:  קודם כול לסגור אותו ואחר כך לחפש פתרון? זה צריך להיות ההיפך, בחברה נורמלית צריך להיות קודם כול לתקן מה שמעוות, להרחיב אותו, להגדיל אותו, ולא לסגור אותו

צגה מלקו:       בנוסף מדובר פה על סכום מאוד מאוד קטן, זה לא סכום אסטרונומי, ולכן אני חושבת שהקריאה שלנו מהוועדה צריכה לצאת קודם כול להפסיק את התפיסה הזאת שהפריפריה הם תמיד האחרונים, דבר שני הסכום כל כך נמוך וקטן, ואפילו אני חושבת שבמצב הקיים בתקופה של המלחמה גם מה שמצפים מאיתנו להרחיב אותו ולהגדיל אותו

צגה מלקו:  זה מה שאנחנו צריכים לעשות בקריאה

יונתן מישרקי: תודה רבה, חברת הכנסת טטיאנה מזרסקי, בבקשה

טטיאנה (טניה) מזרסקי: תודה רבה אדוני יושב-הראש, תודה לחברי הכנסת שיזמו את הדיון, ולחבר הכנסת קרויזר שיצא לדיון אחר

טטיאנה (טניה) מזרסקי:  תנחומיי הכנים אני שולחת מכאן למשפחות של חללי צה"ל

טטיאנה (טניה) מזרסקי:  החלמה לפצועים וליבנו עם החטופים

טטיאנה (טניה) מזרסקי:  לא סתם אנחנו מסתובבים עם הדיסקית על החזה כי באמת הלב שלנו שבוי בעזה

טטיאנה (טניה) מזרסקי:  אי-אפשר לדון באף נושא בלי להזכיר את החטופים

טטיאנה (טניה) מזרסקי:  כולם צריכים לחזור הביתה

טטיאנה (טניה) מזרסקי:  כולם

טטיאנה (טניה) מזרסקי:  כשאני מתחילה לדבר על החטופים קשה לי אפילו לדבר, אני מתחילה לבכות

טטיאנה (טניה) מזרסקי:       חבריי, אני לא אחזור על הדברים שנאמרו על ידי חברי הכנסת שיזמו את הדיון, לפני כמה שבועות אני, ביחד עם חבר הכנסת מיכאל ביטון יושב-ראש הוועדה לחיזוק ופיתוח הנגב והגליל, ביקרנו באזור רמת הגולן, ונמצא כאן ראש המועצה האזורית, חיים רוקח

טטיאנה (טניה) מזרסקי:       אתם יודעים איזו עבודה נהדרת נעשית ביישובים במקום בעת חירום? איזה מרלו"ג הם הקימו? פגשנו חברים מצח"י, מתנדבים

טטיאנה (טניה) מזרסקי:  הזכרנו 1,200 מתנדבים בסך הכול

טטיאנה (טניה) מזרסקי:  זו עבודה נהדרת בכלום כסף, ברוח התנדבותית, בהשקעה, באהבת המולדת, פטריוטיות אמיתית

טטיאנה (טניה) מזרסקי:  כמה שנים אתם כבר חיים תחת איום? כל הזמן

טטיאנה (טניה) מזרסקי:  אתם מכירים מדינה אחרת שמשאירה את התושבים שלה כל כך הרבה שנים לחיות תחת איום כזה?      לא סתם הקמנו מרכזי חוסן

טטיאנה (טניה) מזרסקי:  גם הקימו מרכזי חוסן בגבול הדרומי, וגם בגבול הצפוני

טטיאנה (טניה) מזרסקי:  ועכשיו בעת המלחמה, בעת חירום, לסגור אותם? על מה מדובר? על כלום כסף, על 300,000 תקציב שאפשר להקים בו מרכז חוסן ברמת הגולן, אז לסגור אותו? לשלוח את התושבים לקריית שמונה? תעזבו שזו שעה וחצי נסיעה לכל כיוון, שלוש שעות ועוד טיפול זה חצי יום כדי לקבל טיפול שנמשך שעה

טטיאנה (טניה) מזרסקי:  איזה יחס זה? ועכשיו לשלוח לקריית שמונה שהיא נמצאת תחת הפגזות? מה זה? איך אפשר להבין את ההיגיון? ב-300,000 שקלים לשנה לשלוח אנשים לקריית שמונה שמופגזת?      אני לא מבינה לאן הולך הכסף

טטיאנה (טניה) מזרסקי:  איפה הלב? איפה ההיגיון? איך אתם תסבירו את זה לציבור? זה קורה בממשלה שלכם

טטיאנה (טניה) מזרסקי:  אני מרגישה אחריות, למרות שאני לא בקואליציה, אני באופוזיציה, אבל אני בכנסת, ואם אני אשתוק, אם אני לא אדבר על זה – אז אין הצדקה לזה שאנחנו נמצאים כאן

טטיאנה (טניה) מזרסקי:       למה חיים הגיע לכאן מרמת הגולן? אין לו מה לעשות בבית, באזור שלו? אתה סומך עלינו לא סתם טיילנו אצלך כדי לבקר

טטיאנה (טניה) מזרסקי:  כשראיתי בעל עסק ברמת הגולן שבוכה, בן אדם מבוגר שבוכה שהממשלה מפקירה אותנו, אי-אפשר להישאר אדישים

טטיאנה (טניה) מזרסקי:  אם אנחנו נצא מכאן בלי הישג, בלי לקבל החלטה שלא סוגרים את מרכז החוסן ברמת הגולן – אז אין לנו הצדקה לזה שאנחנו נמצאים כאן

יונתן מישרקי: תודה רבה

יונתן מישרקי:  חברת הכנסת מיכל וולדיגר בבקשה

מיכל מרים וולדיגר: תודה רבה

מיכל מרים וולדיגר:  אז קודם כול כולנו פה משתתפים בצערם של משפחות מלכה והרשברג, והלוואי הלוואי שאלו יהיו הקורבנות האחרונים

מיכל מרים וולדיגר:  אני רוצה להודות לליאת יורב שהיא מנהלת המרכז המדובר, לאביטל פלכטמן שהיא ראש האגף וכמובן לחיים רוקח, יושב-ראש המועצה

מיכל מרים וולדיגר:  אני מסכימה לגמרי עם חברתי טטיאנה שלא סתם הם הגיעו לפה, זו חתיכת נסיעה

מיכל מרים וולדיגר:  ואם הם הגיעו לפה אני חושבת שמתייתרת השאלה הראשונה ששאלת לגבי חשיבות המרכז

מיכל מרים וולדיגר:  אנשים כל כך עסוקים לא היו מגיעים עד הלום אם הם לא היו חושבים שזה חשוב

מיכל מרים וולדיגר:       עם כל הכבוד אני בקואליציה ואני אומרת את זה, עם כל הכבוד לאלו שיושבים למעלה השרים וכדומה, מי שמכיר את השטח הם האנשים בשטח

מיכל מרים וולדיגר:  מי שמכיר את השטח זה יושב-ראש המועצה, והאנשים שעובדים שם

מיכל מרים וולדיגר:  אז לא יעלה על הדעת שמישהו אחר יגיד אם חשוב או לא חשוב, הם יהיו פה וגם נשמע אותם עד כמה יש חשיבות למרכז החוסן הזה

מיכל מרים וולדיגר:  אז השאלה הראשונה לדעתי מיותרת ולא אני זאת שצריכה לדבר על זה אלא האנשים הנכבדים האלה

מיכל מרים וולדיגר:       אני רוצה להגיד יותר מזה, נקודת המבט שלי היא כרגע לא נקודת מבט של איזה משרד יטפל, בריאות או רווחה? זה לא מעניין אותי, זה גם לא מעניין אותי לאיזו מפלגה הצביע האזרח מר גלעד

גלעד קריב: לא מה גלעד, אני מסכים

מיכל מרים וולדיגר: 	האזרח לא מעניין אותו אם זה יישב במשרד לביטחון פנים, משרד הרווחה, משרד הבריאות, זה בכלל לא מעניין

יונתן מישרקי: את האזרח מעניין איזה סוג טיפול הוא יקבל, ולכן יש משמעות שזה נמצא תחת משרד הבריאות או רווחה

מיכל מרים וולדיגר: מה שמעניין את האזרח זה שהוא יקבל את כל השירותים שהוא זקוק להם

מיכל מרים וולדיגר:  אני אדייק, שהוא זכאי להם

מיכל מרים וולדיגר:  זה מה שמעניין אותי וזו נקודת המבט שלי

מיכל מרים וולדיגר:       השאלה השנייה הייתה מה יקרה אם לא יהיה תקציב? אז לא יקרה מצב כזה

מיכל מרים וולדיגר:  יהיה תקציב

מיכל מרים וולדיגר:  כרגע הדיון, וסליחה גלעד, הדיון כרגע זה על ה-200,000 שקלים האלה

מיכל מרים וולדיגר:  זה מצחיק אותי שכל האנשים פה - - -     

גלעד קריב: הדיון שלי הוא לא רק על זה, בסדר גמור

צגה מלקו: פה בנושא זה רק 200,000

מיכל מרים וולדיגר: כבוד יושב-הראש, השאלה השנייה הייתה מה יקרה אם יופסק המימון?      

יונתן מישרקי: את לא חייבת להתייחס לדוח הממ"מ ולענות על השאלה, לזה יתייחסו הצוותים

מיכל מרים וולדיגר: אוקיי, אבל אני כן אתייחס לזה שמבחינתי לא ייפסק מימון

מיכל מרים וולדיגר:  200,000 שקלים על מה אנחנו מדברים?     הדבר השלישי זה כן אופי

מיכל מרים וולדיגר:  ההיפך, אני רוצה לומר שאני מברכת על הפעילות המיוחדת של המרכז הזה, בעוד כל 14 המרכזים האחרים שנמצאים תחת משרד הבריאות, אני, עם התוכנית ששיתפתי אותך שאני לקראת סיומה, חושבת שזו דוגמה ומופת שצריך לשכפל ולפתח בכל הארץ

מיכל מרים וולדיגר:  מבחינתי שזה יהיה שיתוף פעולה של בריאות עם רווחה

מיכל מרים וולדיגר:  שוב, אני לא מדברת על הצד הפורמלי מי ינהל את זה מלמעלה? אני מדברת על הפעילות במרכז שהיא צריכה להסתכל לא רק על פח"ע, לא רק על אירועי טרור, אלא מבחינתי, החוסן הוא חוסן של כולנו, גם אם בן אדם גר בתל אביב הוא צריך את החוסן הזה, ולצערי הרב שכחנו את זה בעולם המערבי

מיכל מרים וולדיגר:  שכחנו את החוסן

מיכל מרים וולדיגר:  זה כאילו בן אדם נולד עם זה כמו שהוא נולד עם שיערות ובזה ממשיכים, לא צריך לפתח את זה, זה ברור, וזה לא נכון

מיכל מרים וולדיגר:       אם אנחנו רוצים חברה משגשגת, חברה פורחת שגם תצליח להיאבק מול האויבים שלנו, לא רק הטנק הוא חשוב אלא חשוב החוסן, ולכן מרכזי החוסן

מיכל מרים וולדיגר:  תקרא לזה מרכזי חוסן, תקרא לזה עובד סוציאלי, המשרה-וחצי שיש שם, תכניס אותם לתוך המועצה, לתוך השירותים החברתיים, לא אכפת לי איך תכנה את זה, הזה לא העניין, העניין הוא המהות, והמהות היא – כמו שאמרה לי מקודם ליאת – זה לא רק הטיפול הפרונטלי הבודד היחיד מול הפרט, אלא זה כן לתת הכשרות לחברי המועצה איך לדבר את השפה הטיפולית, איך להתייחס לאנשים שמגיעים אליה גם אם יש בעיה במים, לדעת איך לטפל, איך לחסן אותנו כמו שמחסנים אותנו נגד שפעת, לחסן אותנו שיהיה לנו חוסן להתמודד עם קשיים, ולכן מבחינתי המרכז הזה הוא מרכז שהוא חייב להישאר, המרכז הזה חייב להילמד ולהיות מועתק למקומות נוספים בעיניי ולכן חלק מהתקציב

מיכל מרים וולדיגר:  ואני רוצה עוד מילה אחת כי נתת זמן במה גדול

יונתן מישרקי: את כבר עברת את גלעד

מיכל מרים וולדיגר: לא עברתי, אין סיכוי

גלעד קריב: אני אחד המציעים, מה לעשות

מיכל מרים וולדיגר: אני רוצה להיות איתך במובן הזה, אני חולקת על איך אמרת את הדברים, אבל על המהות

מיכל מרים וולדיגר:  אני רוצה לומר לך, שאני, ואתה מכיר אותי, מאז שהגעתי לכנסת זה לא עניין פופוליסטי ולא עניין פוליטי, הנושא של חוסן ובריאות הנפש

יונתן מישרקי: זה מה שהוא אמר

מיכל מרים וולדיגר: אבל אמרת שדאגנו לכספים קואליציוניים לאיו"ש

מיכל מרים וולדיגר:  נכון, כי אני הסתכלתי על הצרכים

מיכל מרים וולדיגר:  אני ישבתי עם הקואליציה לחוסן, עם כל הקואליציה, על בניית התקציב, היה תקציב שהוצע להם במסגרת התקציב, ולאיו"ש לא הוקצה והיה צריך שם, ולכן היה חשוב לי להכניס את ה-10 מיליון והם גם נשארו

מיכל מרים וולדיגר:  אני מתייחסת לטענה שלו

מיכל מרים וולדיגר:  ולסיכום אני מסיימת

יונתן מישרקי: אני באמת שוקל אחרי הדיון הזה לקיים דיון ספציפי על נושא של מרכזי החוסן

דבורה ביטון: היא נתנה 10 מיליון, אז היא יכולה לתת מיליון

מיכל מרים וולדיגר: לא, אני לא מחלקת ככה מיליונים

יונתן מישרקי: לא, דבי, חבל

יונתן מישרקי:  אבל למה להיגרר לשיח הזה? אנחנו שעה מתחילת הדיון, פחות משעה כי התחלתי באיחור

מיכל מרים וולדיגר: אני רוצה לומר ולסכם, שהדבר הזה המרכז הזה צריך להישאר בין אם תקראו לו מרכז חוסן, בין אם תכניסו אותו לתוך הלשכה של השירותים החברתיים, בין אם תעבירו אותו

מיכל מרים וולדיגר:  לא אכפת לי איך ומי

מיכל מרים וולדיגר:  זה צריך להישאר, צריך גם להגדיל אותו

מיכל מרים וולדיגר:  ואני מסיימת בזה, כששאלתי את החבר'ה מהמרכז, כשהם מוצאים הם נותנים פעילויות פרונטליות קבוצתיות

מיכל מרים וולדיגר:  אי-אפשר את כל הקבוצה להסיע לקריית שמונה, זה לא ריאלי

מיכל מרים וולדיגר:  גם לא ריאלי להביא

מיכל מרים וולדיגר:  ולכן צריך להשאיר אות

מיכל מרים וולדיגר:  ואם יש להם בעיה והם מוצאים שילד אחד או מבוגר אחד צריך מעבר לקבוצתי, אז הם מפנים אותו לשירותים אחרים, אז לא צריך להפנות אותו, צריך להכניס לתוכו גם שירותים פרטניים בודדים לפרט

יונתן מישרקי: 100% תודה רבה

יונתן מישרקי:  חבר הכנסת אלון שוסטר

יונתן מישרקי:  קיבלתי את הוואטסאפ שלך היום בבוקר, בכל מקרה זה על סדר-היום שלנו

יונתן מישרקי:  ככול ויהיו בשבוע הבא דיונים, אנחנו נקיים גם דיון על מה שביקשת

אלון שוסטר: חשוב

אלון שוסטר:  זה אירוע לא פשוט

אלון שוסטר:  אנחנו צריכים לראות את הנושאים מכלל הכיוונים

אלון שוסטר:  תראו, אני ראשית רוצה להתייחס לשאלת הפריפריה

אלון שוסטר:  הפריפריה בקווי העימות הם אינם האחרונים, הם הראשונים שמקדמים את נושאי הרווחה והשירותים וקהילתיים בזמן חירום במדינת ישראל

אלון שוסטר:       אני לא אוהב את החלוקה הזאת של רשויות מקומיות ומרכז

אלון שוסטר:  עובדים ביחד

אלון שוסטר:  זאת משימה אחת משותפת, אין אופוזיציה ואין קואליציה, יש קהילה אחת שיש לה אגפים שונים

אלון שוסטר:  וההכרח הוא אבי  ההמצאה

אלון שוסטר:  אגב בחבל עזה אללה ירחמו, וביהודה ושומרון, ובגליל עליון, שם היו המקומות הראשונים שהרעיון שצוותי חירום וחוסן באו לידי ביטוי

אלון שוסטר:  אנחנו בעוטף למדנו

אלון שוסטר:  והנה, בא ראש-המועצה המכובדת ומקיימת את המהלך הזה אין מצב שאנחנו יורדים בקודש

אלון שוסטר:  אין, זה לא יקרה

אלון שוסטר:  נכון, צריך למצוא את הדרך הנכונה – ואני כמובן מצטרף לבקשה לראות את הדיון הקודם – לא על מערך בריאות הנפש בישראל, אלא על מערך מרכזי החוסן

אלון שוסטר:       אני רק רוצה משפט אחד להכניס את הנושא בקונטקסט

אלון שוסטר:  למה ראש המועצה – יש לו בטח אולי עניינים אחרים בירושלים – אבל למה הוא מכתת רגליו לוועדה הזאת?      

יונתן מישרקי: עוד מעט הוא יסביר את זה

אלון שוסטר: משום שממשלת ישראל לא עומדת במשימתה, לא ב-200,000 אלא במאות מיליוני שקלים

אלון שוסטר:  תוצר החלטה חשובה ביותר שהתקבלה לפני שנה וחצי-שנתיים להכפלה של האוכלוסייה בגולן

אלון שוסטר:  המועצה, הרשויות, עשו את מה שצריך, ומאות מיליונים מבוששים להגיע

אלון שוסטר:  לכסף אין ריח, כסף שהולך מפה יוצא משם

אלון שוסטר:  ממשלת ישראל תעמוד בהבטחותיה, יהיה כסף גם ל-200-300 האלה

יונתן מישרקי: תודה רבה לאדוני, חבר הכנסת ירון לוי בבקשה

ירון עמוס לוי: תודה כבוד יושב-הראש

ירון עמוס לוי:  קודם כול אני מצטרף לדעת חבריי שלא צריך לסגור את המרכז, אבל המהות כאן הוא שאין ניהול תקין ואי אפשר לצאת למכרז

ירון עמוס לוי:  אני חושב שיש כסף, לא רוצים לסגור כמו שאני הבנתי לפי הדוח הממ"מ?     

יונתן מישרקי: אתה כל-כך אוהב לרדת תמיד לרזולוציה המקצועית וזה יפה מאוד

ירון עמוס לוי: כל הדיון כאן כן יהודה ושומרון, ישר זה הופך להיות פוליטי?     

מיכל מרים וולדיגר: זה לא הופך לפוליטי

ירון עמוס לוי: זה הופך לפוליטי כי יהודה ושומרון כן צריכים לקבל כסף, זה מה שגלעד אמר וחלילה אף אחד לא רוצה להוריד את ה-6 מיליון

יונתן מישרקי: כולם צריכים לקבל

ירון עמוס לוי: כולם צריכים לקבל ולא אחד על חשבון השני, כולנו ספגנו תופת וכולנו צריכים את החוסן

ירון עמוס לוי:  רק מה שאני אומר, כל הדיון הזה אף אחד לא התייחס לסוגייה של ניהול תקין, ובגלל זה רוצים לסגור אותו לא בגלל שיש כאן אנשים רעים שלא מבינים

ירון עמוס לוי:  זה לפי דוח הממ"מ זה מה שאני הבנתי ותתקני אותי אם אני טועה

קריאה: ניהול תקין של המשרד

ירון עמוס לוי: אוקיי, אז אני יודע שלעמותה, לארגון או לכל גוף שאין ניהול תקין הוא לא יכול לעבוד

ירון עמוס לוי:  אז אני אומר, יכול להיות שאפשר לפתור את הסוגייה הזאת וכן נמשיך את התפעול של מרכז החוסן הזה, ובנוסף לתוכנית בריאות הנפש של שר הבריאות שהוצגה בוועדה, אין לי ספק שיעשו הרבה דברים גדולים אבל אנחנו נשמח מעבר למצגת לראות את הפירוט, גם מקורות תקציביים וגם את התוכנית

יונתן מישרקי: אנחנו גם מאוד מאוד נשמח

יונתן מישרקי:  כמובן שהכול תלוי בסגירה של המשרד מול משרד האוצר

ירון עמוס לוי: יש רק פער של מיליארד שקלים בין ההצהרות של משרד הבריאות ושר האוצר

ירון עמוס לוי:  קצת יותר

יונתן מישרקי: אני לא יודע, אם אתה מכיר ויודע, אני לא יודע שזה הפער, אבל בסדר

ירון עמוס לוי: לפי הנתונים

יונתן מישרקי: אוקיי, בכל מקרה כמובן שזה יהיה חלק מהתוכנית

יונתן מישרקי:  אבל אני כן משתכנע ככול והדיון יתקדם שכן לעשות דיון ספציפי נקודתי על מרכזי החוסן

יונתן מישרקי:  אבל בסדר אנחנו כבר נשמע תשובות

מיכל מרים וולדיגר: אני רק חייבת לומר לך כבוד יושב-הראש שהאוצר בהחלט צריך להעביר יותר כספים, אין ספק בכלל, אבל גם בתוך הבריאות יש להם חלוקה שהם צריכים להבין שלבריאות הנפש הם צריכים להעביר יותר ממה שהם מעבירים כל פעם, מעבר לסכום שהם מקבלים

יונתן מישרקי: בוודאי, אמרנו את זה ואנחנו חוזרים ואומרים את זה גם פה בדיון הזה שהוא אומנם לא מתעסק רק בבריאות הנפש, אבל זה חלק בלתי נפרד

יונתן מישרקי:  סיימת אדוני?     

ירון עמוס לוי: תודה

יונתן מישרקי: תודה רבה

יונתן מישרקי:  ניסים, אתה רוצה להגיד מילה בהקשר או שאנחנו נעבור לשמוע את דברי ראש-המועצה?     

ניסים ואטורי: נכנסתי באמצע הישיבה בגלל איזה עיכוב, אני אומר שדווקא בימים האלה – אני תמיד אומר את זה – משרדי הממשלה צריכים לשחרר, לפתוח את הידיים גם מבחינת משרד האוצר, בכלל משרדי הממשלה, בשביל 200 או 300 או 400, גם מיליון שקלים, אמרתי את זה בעבר

ניסים ואטורי:  מי שלא מסוגל לעשות את זה שיגיד, אבל אנחנו צריכים לדעת לתת שירות לאזרחים, לרשויות

יונתן מישרקי: תודה רבה לאדוני

יונתן מישרקי:  ראש המועצה האזורית גולן, חיים רוקח, בבקשה

חיים דרוקמן: בוקר טוב

חיים דרוקמן:  אכן ליבנו עם המשפחות השכולות, הפצועים והחטופים

חיים דרוקמן:  זו הפעם הראשונה שאני יוצא מהגולן לכזה מרחק במשך החודשיים האלה

חיים דרוקמן:  לא יצאתי עד עכשיו, למה? כי לא ידעתי מתי תבוא המכה, אני אומר את זה בצורה הכי פשוטה

חיים דרוקמן:       אנחנו בגולן כבר שנים, נקרא לזה טפטוף, נקרא לזה נחיתה כאן וכן הלאה, ואנחנו מתורגלים, אבל עכשיו אנחנו נמצאים במקום אחר

חיים דרוקמן:  כל הצפון ריק, ואנחנו מחכים מתי נסראללה – אני אגיד את השם בצורה פשוטה – מחליט שהוא מתחיל את המהלומה כמו שאנחנו קוראים לה

חיים דרוקמן:  מתי הם יתחילו לנחות בכמויות? מתי אנחנו נצטרך להתכנס לבתים, או יותר נכון לממ"דים או למקלטים, או להכי מוגן שיש – כי גם מיגון לא כל כך יש לנו – ולהיסגר? מאז שהתחילה השבת השחורה לא יצאתי מהגולן כמעט, מקסימום לידי; אבל לא נוסע לירושלים

חיים דרוקמן:       הנושא של החוסן זה ליבה, חברים

חיים דרוקמן:  זה הרבה יותר ממה שמבינים

חיים דרוקמן:  זה לא הטיפול הפרטני, כי דיברו כאן הרבה על הטיפול הפרטני, אצלנו זה לא הטיפול הפרטני, זה משהו הרבה יותר גדול הרבה יותר מקיף, הוא מתחיל בשגרה, ביום-יום

חיים דרוקמן:  חס וחלילה כשנהרג ילד מנפילה מסוס מי שמטפל אלו צוותי החוסן היישוביים, הצח"י, וכמובן גם עובדים של המועצה

חיים דרוקמן:  אבל בשביל להכניס את זה אתה צריך לעבוד ביום-יום, אתה צריך ליצור את השגרה של החוסן, אתה צריך כל הזמן ליצור את המעטפת הזאת וזה מה שעושה מרכז חוסן גולן

חיים דרוקמן:       אני אגיד עוד משהו קטן, יושבות כאן שתי נשים נוספות – העובדות שלי – אבל יושבות כאן שתי נשים נוספות ממרכז חוסן קצרין, שגם אותו הולכים לסגור על כלום

חיים דרוקמן:  אולי תיתן אדוני יושב-הראש להציג אחר כך? גם אותו הולכים לסגור על כלום, זה פשוט מטורף

חיים דרוקמן:       חברים, אני לא עוסק בסכומים שאתם עוסקים אבל השעות של כל חברי הכנסת שישבו כאן היו כנראה מכסים לי כבר את ה-200,000 שלי

חיים דרוקמן:  באמת

חיים דרוקמן:  לאיפה אנחנו הולכים? מה שאני מבקש זה לא להתייחס רק לעת הזאת, אלא להבין שמרכז חוסן גולן ומרכז חוסן קצרין נותנים את החוסן לאזור פריפריאלי מטורף, הקצה של הקצה של מדינת ישראל

מיכל מרים וולדיגר: לא התכוונתי להעתיק, התכוונתי לשכפל אותה

חיים דרוקמן: ולקבל החלטה לא רק לעת הזאת, אלא בכלל

חיים דרוקמן:  ואם תצליחו, אתם באמת אולי אלה שיכולים, לתת לנו גם להרחיב, ולתת טיפולים פרטניים בכל מה שצריך, אז בכלל מעשה גדול

חיים דרוקמן:  אבל ודאי שאין מה לדבר כרגע על סגירה, זה מטורף בעיניי

חיים דרוקמן:  תודה רבה

יונתן מישרקי: תודה רבה לך באמת שהטרחת את עצמך לנושא החשוב הזה לפה

יונתן מישרקי:  זה באמת מחדד את הצורך

יונתן מישרקי:  ראש-מועצה לא יוצא בתקופה כזו כמו שהוא ציין, אז מחדד מאוד את הצורך ואנחנו כמובן לא נצא מפה עד שלא נמצא תשובות ברורות בהקשר הזה

מיכל מרים וולדיגר: חיים כל כך ריגשת

מיכל מרים וולדיגר:  באמת, אני חייבת לומר לך

יונתן מישרקי: בהחלט

מיכל מרים וולדיגר: לקחת את כל מה שעומד אצלי בבסיס על טיפול ושמת אותו על השולחן, זה באמת להעריך ולשכפל

יונתן מישרקי: לפני שנשמע את משרדי הממשלה אני מבקש, שי חג'ג', מרכז השלטון האזורי בישראל וראש מועצה אזורית מרחבים נמצא איתנו בזום? לא? בסדר גמור

יונתן מישרקי:       התלבטתי אם לפתוח עם ליאת אבל כיוון ששמענו כל כך הרבה דברים, אנחנו רוצים להתחיל עם התשובות, אז נתחיל עם משרד הרווחה ולאחר מכן נעבור הלאה

יונתן מישרקי:  דליה לב שדה

דליה לב שדה: דליה לב שדה, מנהלת אגף משאבי קהילה במשרד הרווחה, אנחנו אחראיים על מרכז החוסן הספציפי הזה שתכף נדבר עליו

דליה לב שדה:  אז קודם כול באמת אני רוצה לומר שב-2014 התקבלה החלטה לאור המצב הקשה, זאת אומרת הרגישות של משרד הרווחה לצורך המקומי היה גבוה והתקבלה החלטה

דליה לב שדה:  קראו לזה מרכז חוסן למרות שזה לא בדיוק מרכז חוסן, משום שלא היו מרכזי חוסן בגליל

דליה לב שדה:  אז קודם כול צריך להבין שזו הייתה תמונת המצב ב-2014

דליה לב שדה:  אני רוצה להגיד שגם בקצרין וגם בגולן הם עושים עבודה נפלאה

מיכל מרים וולדיגר: מה הכוונה לא מרכז חוסן? לא כמו משרד הבריאות?     

יונתן מישרקי: בהגדרה

יונתן מישרקי:  נכון

דליה לב שדה: כן

יונתן מישרקי: אנחנו צריכים לדעת גם אנחנו, היא אומרת פה נקודה מאוד חשובה

מיכל מרים וולדיגר: אין הסדרה

יונתן מישרקי: אנחנו צריכים לדעת מה זה מרכז חוסן, אין הסדרה של העניין הזה והיא הציגה פה נקודה מאוד מאוד בעייתית

גלעד קריב: זה לא תחת אותו משרד שמטפל

יונתן מישרקי: בדיוק

דליה לב שדה: אם כי אני רוצה לומר שאנחנו מקימים עכשיו מרכז חוסן לחברה הערבית שנמצא כבר בשלבי מכרוז והוא לא חלק ממרכז החוסן של משרד הבריאות משום שהוא לא עונה על הקריטריונים הביטחוניים, הוא יותר יעסוק בנושא של האלימות בחברה הערבית, אבל רק שתדעו שהממשלה מקדמת כרגע

גלעד קריב: הקריטריון לא אמור להיות קריטריון של בריאות הנפש של האזרחים

מיכל מרים וולדיגר: של חוסן

גלעד קריב: בדיוק

גלעד קריב:  מה זה משנה אם הילד מרטיב בגיל תשע בגלל רקטה שנופלת או שהוא מפחד ללכת לגן ילדים כי יורים ברחוב?     

מיכל מרים וולדיגר: חוסן הוא לא בריאות הנפש, אגב, אבל הוא צודק לגמרי

מיכל מרים וולדיגר:  כל ילד צריך חוסן

מיכל מרים וולדיגר:  אנחנו צריכים חוסן

יונתן מישרקי: הכול מתחיל ונגמר בכך שאין הגדרה מסודרת לעולם הזה של חוסן

יונתן מישרקי:  אנחנו צריכים להבין מה הוא ומה המענים שהוא צריך לתת כדי לדעת האם זה נופל, באיזה משרד ומה המשמעות של כל טיפול שניתן

יונתן מישרקי:  בכבוד, בבקשה

דליה לב שדה: מ-2014 זה פעל בפטור ממכרז

דליה לב שדה:  ההחלטה לסגור היא החלטה שפועלת על שתי עקרונות

דליה לב שדה:  אחד זה מהותי משום שמרכזי החוסן באמת פועלים במשרד הבריאות, ואנחנו שותפים במרכזי החוסן במשרד הבריאות

דליה לב שדה:  הם עושים עבודה נהדרת

דליה לב שדה:  כחלק ממשרדי הממשלה אנחנו גם תקציבית שותפים שם, כולל כיום גם במרכזי החוסן של הגליל, והנושא המנהלי שאי-אפשר להמשיך גם בפטור ממכרז forever and ever בלי קריטריונים שוויוניים ובלי כל ההחלטות האלה כאשר יש מרכזי חוסן

מיכל מרים וולדיגר: לא הבנתי את הסיבה ראשונה? הסיבה הראשונה לסגור את זה כי זה לא כמו הראשון? תסבירי, לא הבנתי

דליה לב שדה: לא, הסיבה הראשונה המהותית היא שמרכזי החוסן הם פשוט במשרד הבריאות

דליה לב שדה:  וברגע שמוקמים המשרדים בצפון, בעצם נאמר לנו בואו תעבירו

מיכל מרים וולדיגר: יושב-הראש זה בדיוק כמו שאתה אמרת שקודם כול נגדיר מה זה

מיכל מרים וולדיגר:  ולכן היא משתמשת באותו ביטוי

גלעד קריב: אפשר לומר שהגולן ואצבע הגליל זה צפון, אבל זה מרחק שהוא בלתי סביר

מיכל מרים וולדיגר: היא אמרה שהדבר הראשון של הסיבה למה לסגור זה מהותי, כי מרכז החוסן הזה הוא לא כמו מרכז החוסן של משרד הבריאות ולכן צריך לסגור

יונתן מישרקי: אני לא הייתי לוקח את זה למקום של סגירה, אני כן הייתי אומר שיש פה בעיה שצריך לתת עליה את הדעת

מיכל מרים וולדיגר: תקראי לזה מלפפון

דליה לב שדה: המשרד גילה הרבה מאוד רגישות, זאת אומרת שאנחנו כבר מ-2021 כשהתקבלה החלטה אחרת 864 לנושא של הצמיחה הדמוגרפית, הצענו למועצה אזורית גולן לקלוט על התקציב הזה של החלטת הממשלה, את ה-so called מרכז החוסן הזה כדי שיהיה מענה, ורק בסוף 2022 הודענו להם שאנחנו הולכים לסגור בסוף 2023

דליה לב שדה:  זאת אומרת זה לא משהו שנחת בום מתוך חוסר התחשבות ורגישות, אני רוצה לומר כי זה מאוד חשוב

יונתן מישרקי: רגע מיכל

מיכל מרים וולדיגר: אני לא יכולה, זה במהות שלי, אני מצטערת יוני, באמת מצטערת

מיכל מרים וולדיגר:  תקשיב רגע לאבסורד

מיכל מרים וולדיגר:  סליחה משרד הרווחה זה לא אישית אליך

מיכל מרים וולדיגר:  הייתה החלטת ממשלה למרכז חוסן כנראה, מסוג מסוים, משרד הרווחה הקים את מרכז החוסן הזה, הוא לא עונה להגדרות של חוסן אחר וצריך אותו, מרכז החוסן הספציפי הזה מדבר על שגרה ולא על פרטני

מיכל מרים וולדיגר:       עכשיו היא אומר שבגלל שהם תקצבו את זה ולא תקצבו אותו אז נפסיק אותו

מיכל מרים וולדיגר:  אז זה תקצוב זה לא עניין של מהות, כי במהות הם אומרים שאנחנו צריכים את הדבר הזה, לכן אני לא מצליחה להבין את מה שאת אומרת לי, אני פשוט לא מצליחה להבין את זה

מיכל מרים וולדיגר:  אז תסביר לי

יונתן מישרקי: אני אגיד לך משהו, אנחנו לא הבנו, לדעתי, כי עוד לא שמענו את התשובה המלאה

יונתן מישרקי:  אני רוצה לשמוע תשובה מלאה ואחרי זה אם יישארו שאלות אנחנו נשאל, בסדר? אז ברשותך גברתי תמשיכי את תשובת המשרד

דליה לב שדה: שוב אני אומרת, פעם אחת משום שאנחנו פועלים בפטור ממכרז וצריך היה להסדיר את התהליך הזה

דליה לב שדה:  אי-אפשר להסדיר את התהליך כשיש מרכזי חוסן שאמורים לתת שירות ומשרד הרווחה שותף במרכזי החוסן האלה ומממן את מרכזי החוסן האלה, ולכן נאמר שצריך לתת מענה

דליה לב שדה:  אם המענה מספיק או לא מספיק זה סיפור אחר, כרגע זו הייתה ההחלטה

דליה לב שדה:       עכשיו, שוב פעם משרד הרווחה באמת גילה רגישות, לאור המצב הספציפי הזה מנכ"ל המשרד אמר שנאריך בשלושה חודשים את ההתקשרות הזאת כדי לתת את המענה עד שיימצא פתרון מסודר למרכז חוסן

יונתן מישרקי: אני שואל עכשיו, אם בתום שלושת החודשים משרד הבריאות לא יקים עדיין מרכז חוסן

דליה לב שדה: יש מרכז חוסן

יונתן מישרקי: יש מרכז חוסן שהוא במרחק גדול מאוד, אנחנו כבר נשמע כמובן

דליה לב שדה: אז צריך להקים

דליה לב שדה:  אז שמענו הצעה - - -     

יונתן מישרקי: אנחנו לא רוצים לקבע מצב אפילו ליום אחד שיש אזור כל כך גדול, מועצה אזורית כל כך גדולה שאין לה מענה

גלעד קריב: דבר אחד אפשר לומר בוודאות

גלעד קריב:  בשלושה חודשים בזמן מלחמה לא ימצאו פתרון

גלעד קריב:  להשאיר את זה על שלושה חודשים?     

מיכל מרים וולדיגר: אני יותר פסימית ממך כי, שוב, זה יושב על משהו אחר

מיכל מרים וולדיגר:  משרד החוסן הזה יושב על חוסן ולא על בריאות הנפש

מיכל מרים וולדיגר:  יושב על חוסן כללי ולא על פח"ע

מיכל מרים וולדיגר:  מרכזי החוסן הרגילים יושבים בגלל פעולות איבה

מיכל מרים וולדיגר:  הוא לא יושב על הדבר הזה, ולכן משרד הבריאות גם לא ייקח את זה תחת חסותו כי זה לגמרי שייך לרווחה

יונתן מישרקי: למה את מדברת בשם משרד הבריאות? אנא תני למשרד הבריאות להציג את עמדתו

יונתן מישרקי:  ייתכן והוא יגיד לך שהוא מקים מחר בבוקר ואז אנחנו יוצאים מפה מרוצים

יונתן מישרקי:  רגע, דקה

דליה לב שדה: יש כמה פתרונות שהועלו

דליה לב שדה:  העלו גם הנושא שקודם כול שיתנו מענה של שלוחה

דליה לב שדה:  אנחנו הצענו את ההצעה שיש בהחלטה של 864, מתקצבים את צח"י

דליה לב שדה:  המועצה זכאית מתוקף זה שהיא סמוך לגבול והמשרד מממן את כל צוותי הצח"י בקו הגבול, אז הם יכולים להוציא את זה מהתקציב ולהכניס את זה, לעשות החלפה של שתי תוכניות שהן אפילו, נדמה לי, יותר יקרות, הרבה יותר יקרות באופן משמעותי, אז גם זו אפשרות נוספת

יונתן מישרקי: אתם יודעים לנהל שיח עם משרד הבריאות?     

דליה לב שדה: בוודאי, אנחנו שותפים בוועדת החוסן העליונה, פעילים ואקטיביים מאוד

יונתן מישרקי: אתם הצעתם איזושהי מסקנה לגבי הצורך במרכז חוסן בגולן?     

דליה לב שדה: שוב, מרכז חוסן בגולן אמור לקבל שירות ממרכז גליל מזרחי

יונתן מישרקי: אולי אני אשאל גם את משרד הבריאות

יונתן מישרקי:  האם ישבתם ביניכם והגעתם למסקנה שיש צורך במרכז חוסן במועצה אזורית גולן?     

דליה לב שדה: שוב, אנחנו הגענו להחלטה עם משרד הבריאות שמרכז החוסן גליל מזרחי ייתן שירותים למועצה אזורית גולן כמו שהוא אמור לתת מתוקף החלטת ממשלה

יונתן מישרקי: זאת אומרת שאנשים יצטרכו להיטלטל למעלה משעה מנקודה לנקודה?     

דליה לב שדה: לא, זה כבר על האיך לא על המה

יונתן מישרקי: אוקיי, סיימת את הדברים גברתי?     

דליה לב שדה: כן

מיכל מרים וולדיגר: רגע רק לשאול אליה, אמרת אחרי שהיא תסיים

יונתן מישרקי: אבל היות והתשובה, אם אני מבין נכון הכדור מתגלגל באופן טבעי לכיוון משרד הבריאות, בואי ננסה לקבל

מיכל מרים וולדיגר: אבל אני רוצה לשאול אותה לגבי מרכז גליל

מיכל מרים וולדיגר:  היא אמרה גליל מזרחי ייתן תשובה

מיכל מרים וולדיגר:  גליל מזרחי הוא בעצם מרכז חוסן כמו כל 14 מרכזי החוסן האחרים נכון?     

דליה לב שדה: נכון

מיכל מרים וולדיגר: אני שואלת אותך שאלה ותעני לי

מיכל מרים וולדיגר:  איך הוא ייתן מענה?     

יונתן מישרקי: היא דיברה על האיך

יונתן מישרקי:  אני שאלתי את השאלה הזאת

מיכל מרים וולדיגר: תן לי רגע לסיים

מיכל מרים וולדיגר:  אמרה נציגת משרד הרווחה שכרגע המרכז הזה נמצא אצלה, תחת חסותה, נכון?     

יונתן מישרקי: כן

מיכל מרים וולדיגר: היא אמרה שמרכז משרד הבריאות את הפעילות במרכז הזה אנחנו מייבאים והם יהיו בתוך מרכז גליל מזרחי

מיכל מרים וולדיגר:  זה מה שהיא אמרה?     

דליה לב שדה: נכון

יונתן מישרקי: לא, היא אמרה שאפשר יהיה לקבל שירותים דרך גליל מזרחי

מיכל מרים וולדיגר: היא אמרה נכון

מיכל מרים וולדיגר:  אבל אני שואלת איך אפשר יהיה לקבל את זה שם כשהם לא נותנים את אותם השירותים?     

דליה לב שדה: זה לא נכון, זה לא שלא נותנים את אותם השירותים

דליה לב שדה:  כל מרכזי החוסן נותנים שלוש רגליים מרכזיות, אוקיי? נושא של טיפולים פסיכולוגיים, נושא של חוסן קהילתי, היערכות של זה אנחנו מאוד אקטיביים במשרד הרווחה, והנושא של היערכות לחירום

דליה לב שדה:  מרכז החוסן הזה נותן רק שני מענים, את הנושא של היערכות לחירום ואת הנושא של חוסן קהילתי, הוא לא נותן את הטיפולים עכשיו, על הבסיס הזה אנחנו אומרים שברגע שהם ייכנסו למרכז חוסן גליל מזרחי, הם יקבלו גם את הנושא של היערכות לחירום, גם את הנושא של הטיפולים הנפשיים, וגם את הנושא של חוסן קהילתי

מיכל מרים וולדיגר: חוסן קהילתי לא על בסיס פח"ע, אלא על בסיס - - -     

דליה לב שדה: אותו דבר הם אמורים לתת

דליה לב שדה:  זה השירות שהם נותנים, הוא שירות מאוד מעולה

דליה לב שדה:  אני רוצה להגיד שבוועדת המכרזים כרגע לאישור גם המרכז של קצרין בא להארכה של שלושה חודשים, וגם המרכז של - - -     

יונתן מישרקי: אני לא בטוח שזו התשובה שתספק אותנו, אבל אני מודה לך על הדברים

יונתן מישרקי:  תודה רבה

יונתן מישרקי:  משרד הבריאות אני רוצה מכם, בבקשה

יונתן מישרקי:  שם ותפקיד לפרוטוקול

יוסף גולדברג: שלום

יוסף גולדברג:  אני סגנית מנהלת תחום היערכות לחירום וטראומה נפשית במשרד הבריאות

יוסף גולדברג:  נראה לי שצריך קצת לעשות סדר

יונתן מישרקי: נכון

יוסף גולדברג: נתחיל מזה שהמנדט של מרכזי החוסן של משרד הבריאות הוא מנדט ביטחוני, אוקיי? זה המנדט שהוחלט כדי לפתוח ולהקים א מרכזי החוסן

יוסף גולדברג:  והוא פועל באמת בשלוש רגליים, ברגל הטיפולית שעיקרו זה נוהל חרדה

יונתן מישרקי: כשאת אומרת ביטחוני את אומרת שפיקוד העורף, צבא אומר לכם?     

יוסף גולדברג: סביב אירועים ביטחוניים

יונתן מישרקי: לפי מה אתם בוחנים באיזה טווח של זמן? חמש שנים אחורה, שלוש שנים קדימה? לפי תרחישי ייחוס? לפי מה? אני מנסה להבין איך זה עובד

יוסף גולדברג: יש אירוע של טילים שנופלים, יש אירוע - - -     

יונתן מישרקי: הם סבלים מטפטופים שנים, אני שואל האם הטפטופים האלה הופך את המקום?     

יוסף גולדברג: בסופו של דבר תראה איפה יושבים מרכזי החוסן, הם יושבים באזורי עימות

יונתן מישרקי: אוקיי, אז למה אין מרכז חוסן של משרד הבריאות?     

יוסף גולדברג: למשרד הבריאות במאי עברו מרכזי החוסן של גליל מזרחי וגליל מערבי שעובדים בצורה אשכולית

יוסף גולדברג:  זה אומר שכל מרכז חוסן אמון על 20 רשויות

יוסף גולדברג:  ההחלטה להקים את זה בצורה הזאת היא כן נוגעת לשיקולים גם עד כמה האזור הוא אזור עימות באותה נקודת זמן, ואת זה חשוב להדגיש

יוסף גולדברג:       מרכזי החוסן הממשלתיים פועלים תחת ועדה בין-משרדית כמו שדליה אמרה

יוסף גולדברג:  דליה בעצמה יושבת בוועדת מרכזי החוסן, והשיקולים, בסופו של דבר, לגודל המענים, לאופן המענים, הם נתונים סביב הסיפור הבטחוני

יוסף גולדברג:  יש בצפון, נכון שיושבת כאן מועצה ויש כאן את מה שהם הקימו, את מרכז החוסן הקהילתי, אבל הוא באמת נוגע באזורים רחבים שהם לא במנדט של משרד הבריאות, אוקיי?     

יונתן מישרקי: 100%

יונתן מישרקי:  למה אתם מאפשרים לקיים שתי מסגרות שהן די מקבילות? אולי עם איזשהם תוספות שלא נמצאות בתוך משרד הבריאות

יונתן מישרקי:  למה אנחנו מניחים למצב הזה עד עכשיו?     

יוסף גולדברג: מה שרשות מחליטה לפתוח זו בחירה שלה

יוסף גולדברג:  וזכותה המלאה לפתוח את המענים שהיא חושבת שהם נכונים לה

יוסף גולדברג:  בסופו של דבר כשהוועדה העליונה למרכזי החוסן יושבת ומסתכלת איפה עולים הצרכים, ואם נתייחס גם ליהודה ושומרון, הכספים הקואליציוניים, אני לא אכנס לזה

יוסף גולדברג:  אבל בשנה וחצי האחרונות הייתה עלייה מאוד ניכרת של פיגועים ביהודה ושומרון כמות הצרכים שהיו צריכים לקבל מענה, עלתה

יוסף גולדברג:       דיברו פה הרבה על זה שאנחנו מחכים זמן

יוסף גולדברג:  אנחנו לא מחכים, אנחנו בונים תוכנית

יוסף גולדברג:  תוך כדי המלחמה אנחנו כבר הרחבנו ב-15 מיליון שקלים ותגברנו את המרכזים גם בדרום וגם בצפון

יוסף גולדברג:  כשאנחנו בונים את התוכנית לקראת 2024 אנחנו לא יושבים ומחכים שיגידו, אנחנו בונים אותה מתוך ההבנה שבמציאות הנוכחית צריך להרחיב

יוסף גולדברג:  כמובן שבסופו של דבר זה בדיונים מול האוצר וצריך שנקבל את ההסכמה לתוכניות

יוסף גולדברג:  אבל התוכניות נבנות ממש בימים אלו

יונתן מישרקי: את יכולה לדבר איתנו קצת על איך אתם רוצים מגליל מזרחי לתת שירות למועצה אזורית גולן?     

יוסף גולדברג: המטרה שלנו כרגע מתוך ההבנה שלנו כרגע מתוך המצב שהמצב הביטחוני יחמיר – זה כמובן תלוי תקציב – זה להרחיב את השלוחות

יוסף גולדברג:  יש את בסיס-האם, הוא לא יושב כרגע בקריית שמונה כי היא מופגזת, הוא יושב כרגע - - -     אני רוצה להגיד משהו, גם כשעובדים, אומרים יגיעו לקריית שמונה, קודם כול המרכזים בצפון עובדים מבחינה טיפולית כרגע בטיפול מרחוק, מתוך ההבנה שברגע שיש

מיכל מרים וולדיגר: זאת הבעיה

יוסף גולדברג: רגע

יוסף גולדברג:  בגלל שעשו את הבדיקה הראשונית אז שפתחו ואמרו שברגע שיש טילים אף אחד לא יצא מהבית, וזה מה שיצטרכו בטח במרחקים הללו

יוסף גולדברג:  במחשבה נוספת שאנחנו עושים בימים אלו, אנחנו רוצים להקים שלוחות שיתנו מענה גם טיפולי בתוך האשכולות

יונתן מישרקי: שזה אומר? לגבי מועצה אזורית גולן שאנחנו מדברים כרגע שזו מהות הדיון?     

יוסף גולדברג: אחת השלוחות שאנחנו שוקלים לפתוח, היא במועצה אזורית גולן

יונתן מישרקי: כמה מתוך ה-15 מיליון שדיברת שכבר תקצבתם בתגבור את מרכזי החוסן יגיע לצפון?     

יוסף גולדברג: אני לא יודעת להגיד לך בדיוק, בזה התקציבים יהיו יותר חכמים

יונתן מישרקי: זאת תשובה שאנחנו נרצה לדעת

יונתן מישרקי:  יש פה מישהו שיודע לענות על זה?     

יוסף גולדברג: אני יודעת שבאזור 2

יוסף גולדברג: 5 מיליון

יוסף גולדברג:  אנחנו גם עסוקים תוך כדי בהרחבות, אנחנו לא רק ב- - - הזאת

יונתן מישרקי: אני יודע שזו חלק מתוכנית משרד הבריאות באופן כללי

יונתן מישרקי:  האם תאיר סרי לוי איתנו בזום? אני רוצה לסיים את ההצגה של משרד הבריאות

יונתן מישרקי:  תאיר את איתנו?     

יוסף גולדברג: לצפון הרחבנו ב-2

יוסף גולדברג: 5 מיליון

תאיר סרי לוי: כן, תוספת של 2

תאיר סרי לוי: 5 מיליון ניתנה לצפון בעקבות המלחמה

יונתן מישרקי: הבנתי

יונתן מישרקי:  וכמה מתוך זה הגיע לגליל מזרחי?     

תאיר סרי לוי: אני אוכל להסתכל בנתונים

תאיר סרי לוי:  יפתח ממשאבים ידע להגיד

יונתן מישרקי: אוקיי, אנחנו כבר נשמע אותו

יונתן מישרקי:  תודה רבה לך

יונתן מישרקי:  בבקשה, אדוני ראש-המועצה

חיים דרוקמן: אני לא אוהב להתהדר בדרך כלל, אני אלוף משנה במילואים בפיקוד העורף, ניהלתי את צפת במלחמת לבנון השנייה בעקבות הקריסה שהייתה שם

חיים דרוקמן:  אני פיתחתי חלק מהתורה, נקרא לזה כך, לטיפול בעורף

חיים דרוקמן:  אני יושב-ראש ועדת ביטחון של אשכול גליל מזרחי, ואני יושב-ראש ועדת ביטחון של המועצות האזוריות

חיים דרוקמן:       כשאשכול גליל מזרחי ביקש לפתוח את מרכז החוסן בתל חי או באזור של קריית שמונה, אני התנגדתי

חיים דרוקמן:  אני אומר לכם בגלוי, אני התנגדתי

חיים דרוקמן:  והחבר'ה אמרו לי למה? כי אמרתי להם שהתוצאה תהיה סגירה שלי

חיים דרוקמן:  היה ברור לי

חיים דרוקמן:  ויותר מזה אמרתי להם, גם בחירום הוא לא יעבוד, כי אתם לא תהיו כאן

חיים דרוקמן:  זאת אומרת אני ראיתי את מה שהולך לקרות ובדיוק מה שקורה עכשיו

חיים דרוקמן:  חבר'ה לא ירו עינו כל כך הרבה, אבל זה כבר קורה, מרכז החוסן כבר לא בחוסן

חיים דרוקמן:  ואותנו רוצים לסגור, כשאני מתפקד בשגרה ואני מתפקד בחירום, ואני מתפקד 24/7 לא משנה מתי

חיים דרוקמן:       חבר'ה, אני לא מצליח להבין את הדברים

חיים דרוקמן:  2

חיים דרוקמן: 5 מיליון הוספתם לאשכול גליל מזרחי או לצפון? על מה אנחנו מדברים כאן? עכשיו אנחנו מדברים על פרוצדורות

חיים דרוקמן:  זה מה שקורה כאן, אנחנו מדברים על פרוצדורות, כן מכרז, לא מכרז

חיים דרוקמן:  חברים יש כאן משהו שעובד

חיים דרוקמן:  עובד כבר עשור

חיים דרוקמן:  עובד מעולה

חיים דרוקמן:  נותן את כל השירות בשגרה, בחירום, בכל דבר, ועובדה, אצלי אף אחד לא התפנה, לא מרצון ולא מכוח

חיים דרוקמן:  אצלי כולם נמצאים

חיים דרוקמן:  למה?     

מיכל מרים וולדיגר: בזכות החוסן

חיים דרוקמן: כי אנחנו עם חוסן

חיים דרוקמן:  גם בקצרין אף אחד לא התפנה, כי לנו יש חוסן

יונתן מישרקי: תודה רבה אדוני בסדר גמור, הדברים שאתה אומר הם דברים חשובים

מיכל מרים וולדיגר: כבוד יושב-הראש אני רוצה רק שאלות למשרד הבריאות

יונתן מישרקי: שניה

יונתן מישרקי:  אני אענה לך למה

מיכל מרים וולדיגר: זה נושא כזה חשוב, אני יודעת שאני מציקה לך

מיכל מרים וולדיגר:  זה נושא שאני עובדת עליו 20 שנה

חיים דרוקמן: חבר הכנסת ואטורי גר שני מטרים מהגבול, מישהו מהיישוב שלו התפנה?     

יונתן מישרקי: מיכל אני אגיד לך, אני אנמק לך בשונה מראשי-ועדות אחרות, אני אנמק לך למה אני מנהל את הדיון בצורה אחרת, בסדר? השאלות הן חשובות ואנחנו גם נשמע, אנחנו לא הולכים, יש לנו פה עוד 40 דקות יש לנו מספיק זמן

יונתן מישרקי:  אבל יושב פה ראש-מועצה שמחכה כבר הרבה זמן בזום, אני רוצה בבקשה שהוא יעלה, יגיד את דבריו ואחרי זה תשאלי את השאלות

מיכל מרים וולדיגר: אוקיי, בסדר גמור, קיבלתי

יונתן מישרקי: אני מודה לך שקיבלת את ההסבר שלי

יונתן מישרקי:  שי חג'ג' בבקשה

שי חג'ג': שלום אדוני יושב-הראש, שלום חברי הכנסת

שי חג'ג':  נמצאת איתי גם במקרה טליה לבנון מהקואליציה לטראומה

יונתן מישרקי: שלום וברכה, ברוכה הבאה גם

שי חג'ג': אחד פלוס אחד

שי חג'ג':  קודם כול אני אדבר לגבי הגולן

שי חג'ג':  אני מסכים על כל מה שראש-המועצה אמר, חיים רוקח

שי חג'ג':  אני חושב שהסיפור הזה של חוסן, מי שלא מבין שיבוא לדרום יבין מה עברנו פה מה-7 באוקטובר, ויבין מה המשמעות של מרכזי החוסן ומה המשמעות של טיפול באנשים, ויבינו שאסור לסגור שום מרכז חוסן אלא ההיפך, צריך לפתוח עוד מרכזי חוסן בכל מקום שרק צריך, בטח בצפון, כי הם הולכים לעבור אירועים לא פשוטים, לצערי

שי חג'ג':  הם כבר עוברים ועוד יעברו כנראה

שי חג'ג':       אני רוצה גם מילה נוספת לגבי הדרום

שי חג'ג':  0-7 קילומטר עדיין מסודרים עם מרכזי החוסן והכול בסדר, וכמובן עינינו לא צרה להם, כמובן מגיע להם בצדק את כול מה שהם מקבלים

שי חג'ג':  אבל אם אני אקח את המועצה שלי, מועצה אזורית מרחבים, עברנו טראומה לא פחות קשות ממקומות אחרים, כולל 16 הרוגים במועצה שלנו, ואנחנו מבקשים להקים פה מרכז חוסן מסודר, שלנו, שייתן מענה לתושבים שלנו כמו שצריך

שי חג'ג':       אני לא חושב שאני צריך להסביר היום למה צריך מרכז חוסן במרחבים כשהמחבלים היו פה על הצירים שלנו וטבחו בתושבים שלנו, והחבר'ה של המסיבה שהגיעו אלינו למושב פטיש וטיפלנו בהם וכו', אני לא רוצה להיכנס לפרטים כדי לא להלאות אתכם

שי חג'ג':  אבל כן אני רוצה שתתקבל החלטה בוועדה הזאת לפחות, שמקימים מרכז חוסן במרחבים ומהר

שי חג'ג':  כי בנתיבות יש לשמחתנו, באופקים יש גם, טלי?     

טליה לבנון: יש

שי חג'ג': אז הגיע הזמן שגם במרחבים יהיה, כשהיישובים שלנו הם יישובים של שבעה קילומטר ועד 25 קילומטר, שתבינו את המשמעות

שי חג'ג':  אז לא צריך להסביר יותר מדי, הצורך במרכז חוסן הוא הכרחי וצריך לעשות אותו כמה שיותר מהר

יונתן מישרקי: שי, אני מקבל את הדברים שאתה אומר, אנחנו נקיים על זה דיון ספציפי, על כל מצב מרכזי החוסן, כמובן עם נטייה לדברים שאתה אומר במקומות שיש בהם צורך, נשמע את הנימוקים, ננסה להבין, ולהוביל באמת לפתיחת מרכז חוסן אצלך במועצה

יונתן מישרקי:  רצית לומר משהו גברתי?     

טליה לבנון: אני רק רוצה לומר תודה על הדיון, אני חושבת שצריך להתקיים דיון שבאמת נכין אותו מראש ביחד עם משרד הבריאות ומשרד הרווחה, ועוד משרדי הממשלה שמובילים את זה, אז הצרכים רבים וצריך מאוד לדייק במענים ולראות איך אפשר לסייע בשביל לתת מענה למה שקורה עכשיו ואיך אנחנו רואים את התמונה בהמשך

יונתן מישרקי: זו הזדמנות גם לומר לך תודה רבה לך על העבודה שאתם עושים בתקופה הזאת

יונתן מישרקי:  ותודה רבה, שי, על הדברים

שי חג'ג': תודה לכם

יונתן מישרקי: חברת הכנסת הבטחתי לך

מיכל מרים וולדיגר: הכול בסדר, אני זורמת איתך

מיכל מרים וולדיגר:  אמרת לי 40 דקות אז אני נושמת לרווחה

יונתן מישרקי: לא, בבקשה, תגידי את השאלות

יונתן מישרקי:  זו ישיבה היסטורית, פעם ראשונה שחבר הכנסת ואטורי יכול לדבר בוועדות מאז

מיכל מרים וולדיגר: אז אתה רוצה לתת לו? אני יכולה לוותר, אני רגילה לוותר

יונתן מישרקי: לא, אל תכניסי אותי לעולמות האלה

מיכל מרים וולדיגר: תודה

מיכל מרים וולדיגר:  אני אומרת שאני אפנה למשרד הבריאות אבל זה לא בהכרח, זה יכול להיות אלינו, כבוד יושב-הראש, וזה לעשות החלטת ממשלה נוספת, או לצידה

מיכל מרים וולדיגר:  כי דיברו פה משרד הבריאות שהמנדט שלהם הוא ביטחוני ולדעתי זה שורש העניין

מיכל מרים וולדיגר:  כלומר, ברגע שזה ביטחוני אז זה משנה את התמונה

מיכל מרים וולדיגר:  כי מרכז החוסן הנפלא שבנה חיים רוקח הוא מתעסק בשגרה, אולי תקרא לזה שגרה תמיד ביטחונית אבל אני לא חושבת שזה העניין, העניין הוא שגרה, והשגרה היא החשובה, ובניית החוסן היא בניית חוסן שגרתית, כל אזרח במדינת ישראל צריך את בניית החוסן הזאת וזו דוגמה מצוינת וזה מוכיח את עצמו

יונתן מישרקי: מרכזי החוסן בעוטף עובדים בשגרה, רק שהם מוגדרים כביטחוניים כי יש שם סיכונים, נכון?     

מיכל מרים וולדיגר: אני אגיד לך מה, אם עכשיו הילד שלי הרטיב במיטה, אבל אני לא יכולה לראות את הקשר שזה נעשה בגלל הטיל שנפל באזור או בגלל שנכנסנו לאזעקות, אז הוא לא יכול להיכנס למרכז חוסן, ברמת העיקרון, אני לא מדברת עכשיו על מה שקורה בפועל

מיכל מרים וולדיגר:  ברמת העיקרון מרכזי החוסן בנויים על כך, ואתה רואה איפה הם פזורים, אתה רואה את יושב-ראש מועצת מרחבים שאמר, אני צריך גם כי יש לי הרוגים, כי אצלי הם עברו טראומה בעקבות התוצאה הזאת ולכן בונים להם

מיכל מרים וולדיגר:  וכל הבניה של מרכזי החוסן, אני יודעת אני מלווה את מרכזי החוסן של משרד הבריאות – זה לא רק משרד הבריאות, גם שותפים משרד הרווחה ועוד– אבל הרעיון הוא ביטחוני, הוא בשל אירועי פח"ע ואירועים מעזה או מלבנון או לא משנה מה

מיכל מרים וולדיגר:  יש כאן בעיה ביטחונית ולכן צריך להקים את מרכזי החוסן, ומטפלים בשל המצב הביטחוני ולא כל בן אדם שיש לו בעיה

יונתן מישרקי: את שואלת או אומרת?     

מיכל מרים וולדיגר: אמרתי שבהתחלה הפניתי את שאלתי אליהם, אבל בעצם אני אומרת שהיא אמרה את התשובה

מיכל מרים וולדיגר:  היא אמרה אנחנו פועלים על בסיס מנדט ביטחוני

מיכל מרים וולדיגר:  והמרכז הזה, הבסיס שלו, אני יכולה לעבוד על עצמנו ולהגיד אוקיי הוא ביטחוני אבל זה לא העניין

יונתן מישרקי: טוב בסדר

מיכל מרים וולדיגר: ועוד נקודה אחת שחשובה לי אליכם גם לרווחה ולגם לבריאות

מיכל מרים וולדיגר:  מרכז החוסן הזה בגולן ישמח לעשות גם פרטני את שלושת הרגליים שדיברתם עליהם, אבל הוא מתעסק כרגע בנושא הקהילתי, והוא נותן בקהילה לא רק את מה שנותנים מרכזי החוסן, ה-14 האחרים שהם מטפלים לגבי צח"י, את הזכרת את צח"י בשעת חירום, זה לא רק שעת חירום, זה אונליין כל היום 24/7 מבחינת לתת לתושבים, ולכן כאן הבעיה שלי

מיכל מרים וולדיגר:  אי-אפשר לחבר פרה עם חמור, אלו שני דברים נפרדים

מיכל מרים וולדיגר:  יכול להיות שצריך לעשות החלטת ממשלה נוספת, או לתקן את החלטת הממשלה ולהבין שמרכזי חוסן הם לאו דווקא בחירום

יונתן מישרקי: ניסים, ברשותך, אם אתה רוצה לתת לליאת ואחרי זה, בסדר? אנחנו חצי שעה לסיום, אני רוצה לצלול

ניסים ואטורי: אני יכול 15 שניות, בסדר?     

יונתן מישרקי: אם אתה יודע לעמוד בזה

ניסים ואטורי: אם הבעיה היא תקציב, דיברתי עם השר וסרלאוף, הוא מוכן לעזור בזה, הבעיה שלו היא שיש חובת מצ'ינג, צריך לדבר עם מנכ"ל ראש הממשלה אני מוכן ללכת ולנסות לסדר את זה

יונתן מישרקי: מי? המועצה לא מוכנה לשים כסף כמצ'ינג, היא כבר היום שמה כסף מצ'ינג

ניסים ואטורי: אז איפה הבעיה?     

מיכל מרים וולדיגר: כי היא אמרה שחלק מהבעיות אלו בעיות של מנהל, פטור ממכרז

מיכל מרים וולדיגר:  יש כאן תהליכים שצריך לפתור אותם מעבר לתקציב

מיכל מרים וולדיגר:  התקציב הוא לא הנושא בעיניי

מיכל מרים וולדיגר:  200,000 שקלים זה לא הבעיה

יוסף גולדברג: אני רוצה להתייחס לעוד משהו עקרוני, עלו פה כמה ראשי מועצות שדיברו על הדברים, ובתוך כל אזורים כאלה יש עוד מועצות אחרות, ואני אומרת, בסופו של דבר, כשאנחנו מסתכלים על תוכנית אנחנו צריכים לתת מענה לכלל האזרחים שנמצאים באותם אזורים שהם בעצם במקומות של עימות

יוסף גולדברג:  ואם אנחנו רק נסתכל ברזולוציה כזאת על כל אחד או על מי שיש לו יותר את הכוח לפנות, אנחנו קצת מפספסים משהו בעיניי

יונתן מישרקי: לכן אמרתי שאנחנו נקיים דיון על רציונל ועל איך עובדת מערכת הקריטריונים והשיקולים ולהבין באיזו פריסה, גם גיאוגרפית מקבלים מענה כך שבסופו של דבר כל מי שנמצא בקו עימות יוכל לקבל מענה, זה מה שאמרתי

יונתן מישרקי:  אמרתי שאנחנו נקיים על זה דיון, זה לא כרגע

יונתן מישרקי:  ליאת בבקשה

אביטל פלכטמן: ברשותכם, אני אדבר – אביטל פלכטמן, אני מנהלת האגף לשירותים חברתיים

יונתן מישרקי: בסדר גמור

אביטל פלכטמן: אני רוצה להבהיר בקצרה משהו לגבי המרכז שלנו

אביטל פלכטמן:  התפיסה של חברת הכנסת מיכל, שהעלית כאן, היא התפיסה המקצועית של השירות לעבודה קהילתית של משרד הרווחה

אביטל פלכטמן:  המטרה שלנו – וזה מה שאנחנו עושים עשר שנים – זה לחזק את החוסן של התושבים בגולן כל הזמן, לכל אתגר ולכל משימה שהם צריכים להתמודד איתה, כולל האתגרים הביטחוניים שלצערנו גם הם מגיעים לפתחנו

אביטל פלכטמן:       צריך לזכור שבאמת יש לנו ייחודיות, זה לא סתם שכל כך הרבה התלבטתם כאן לגבי איזה מרכז אנחנו ולמי אנחנו שייכים בדיוק, כי באמת אנחנו מרכז ייחודי, באמת הוקמנו בזכות ההיענות של משרד הרווחה ליוזמה שלנו, ומצד שני אנחנו יכולים ונשמח להיות מחוברים גם לתפיסה של משרד הבריאות שאצלנו עדיין לא מתממשת

אביטל פלכטמן:       למה אני חושבת שאנחנו כל כך ייחודיים? כי אנחנו ממש הפריפריה של הפריפריה

אביטל פלכטמן:  אנחנו באמת הפריפריה הכי מזרחית, גם גדולה מאוד מבחינה גיאוגרפית, גם מאוד מפוזרת, 33 יישובים, וחשוב לי שתדעו שגם בתוך הגולן אנחנו מתמודדים עם בעיות ניידות

אביטל פלכטמן:  גם בתוך הגולן לא כל התושבים מצליחים להתנייד ולקבל את השירותים שלנו, אז פתחנו גם שלוחה נוספת של עצמנו בתוך הגולן, כי באמת, בסוף כשחיים את המציאות של הגולן אז מביאים את זה

אביטל פלכטמן:  לא סתם גם אישרו לנו לפני כמה שנים להיות רשות תחבורה נפרדת ועצמאית שזה דבר נדיר במדינה

אביטל פלכטמן:  כי ברור שבעיות הניידות בגולן הן יוצאות דופן

אביטל פלכטמן:  גם העיר הכי קרובה שאנחנו קרובים אליה – בלי לפגוע באף אחד אני אומר את זה – אלו קריית שמונה וטבריה, זאת אומרת אין לנו איזה מרכז עירוני מאוד מפותח שאנחנו קרובים אליו, גם בתי החולים שאנחנו קרובים אליהם הם, בצניעות, בתי החולים של הפריפריה

אביטל פלכטמן:       לכן אם מדברים במשרד הבריאות כרגע, וגם במשרד הרווחה על היכולת להיות שלוחה של המרכז האזורי, ודרך אגב אנחנו כן עובדים בקשר טוב ואנחמו קולגות של חברינו במרכז החוסן האזורי, אבל אני לא רואה את היכולות שלהם לתת מענה בהיבט הקהילתי כפי שאנחנו נותנים את המענה בפריסה כל כך רחבה שקיימת בגולן, זה פשוט לא ניתן לעשות את זה

יונתן מישרקי: לכן מה אמרת? לכן שלוחה כן או שלוחה לא? לכן לא?     

אביטל פלכטמן: אם זה בהיבט הטיפולי פרטני שאנחנו מאוד היינו רוצים להרחיב ולבנות גם את הרגל השלישית הזאת שדליה דיברה עליה, וגם את נופר, אם אני לא טועה, הרגל השלישית שרק דרך משרד הבריאות נצליח למקם אותה היא הרגל הטיפולית

אביטל פלכטמן:  נשמח מאוד להתרחב ולבנות גם את הרגל הזאת ולהיות בחסות משותפת של משרד הרווחה

יונתן מישרקי: ושלוחה תענה על הצורך הזה?     

אביטל פלכטמן: בהיבט הטיפולי כן, בהיבט הקהילתי לא

אביטל פלכטמן:  כל העשייה שלנו לחיזוק החוסן הקהילתי שעליה אנחנו עובדים כבר עשר שנים, היא לא יכולה להינתן בשלט רחוק

יונתן מישרקי: את בעצם אומרת בואו ניצור פה איזה כלאיים בין רווחה לבריאות

אביטל פלכטמן: מודל משותף למשרד הרווחה והבריאות

יונתן מישרקי: אני מחזיר את השאלה הזאת בחזרה למשרד הבריאות

יונתן מישרקי:  יש כזה מנגנון? אנחנו יודעים לייצר כזה מנגנון? קודם כול אנחנו רוצים לייצר כזה מנגנון, אנחנו יודעים איך עושים את זה?     

אביטל פלכטמן: אנחנו מוכנים לעזור, לתרום בחשיבה

ליאת יורב: אני גם אשמח

יונתן מישרקי: מה השם בבקשה?     

ליאת יורב: השם שלי זה ליאת יורב, אני מנהלת מרכז חוסן בגולן

יונתן מישרקי: כן בבקשה

ליאת יורב: במהלך השנים אנחנו הקמנו את המרכז ואנחנו כל הזמן ממפים את הצרכים בשטח, אנחנו קשובים לאוכלוסייה, אנחנו רואים מה הצרכים ולפי זה אנחנו נותנים מענים

ליאת יורב:  אנחנו מכשירים הרבה צוותים קהילתיים כדי שהם יתנו מענה ביישובים

ליאת יורב:  זה יכול להיות צוותי מוגנות, זה יכול להיות ועדות לעזרה הדדית, זה צח"י

ליאת יורב:  והצוותים האלה בעצם גם בשגרה וגם בחירום נותנים מענה

ליאת יורב:       בנוסף, אנחנו מגיעים לכמה שיותר קבוצות אוכלוסייה על פי הצרכים

ליאת יורב:  למשל, יש לנו קבוצה של נשים שבני הזוג שלהן סובלים מפוסט טראומה

ליאת יורב:  יש לנו הרבה קבוצות באוכלוסייה שאנחנו נותנים להם מענה דרך מרכז החוסן, וכל פעם הצרכים משתנים

ליאת יורב:  הצרכים שהיו לפני הקורונה אלו לא הצרכים שיש עכשיו

ליאת יורב:  יש לנו קבוצות לנושא של התמודדות עם מצבי לחץ וחרדה, אז אנחנו לא נותנים טיפולים פרטניים, אנחנו נותנים מענים קהילתיים

ליאת יורב:  אני ממש רוצה להודות פה לכולם שכולם התגייסו וראו את החשיבות הגדולה, זה מאוד משמח ומרגש אותנו

ליאת יורב:  ותודה מיוחדת למשרד הרווחה

יונתן מישרקי: תודה רבה

יונתן מישרקי:  נמצא איתנו בזום יפתח בנבנשתי, מנכ"ל עמותת משאבים

יונתן מישרקי:  בבקשה אדוני

יפתח בנבנשתי: שלום רב לכולם

יפתח בנבנשתי:  קודם כול אני אתחיל בתודה ואני חושב שחשוב להגיד שדיון כזה הוא בעיניי תקדימי, ואני מאוד מקווה ומודה לכם על כך שאתם מתכוונים להרים דיון הרבה יותר נרחב על עניין מרכזי החוסן, מצטרף לדברי קודמיי בעניין

יפתח בנבנשתי:       אני רוצה גם להגיד תודה נרחבת לנציגי משרדי הממשלה שיושבים פה, נופר ממשרד הבריאות, דליה ממשרד הרווחה וכן הלאה, שיושבים בוועדה עליונה ומלווים אותנו יום-יום, ואכן עובדים קשה על בניית תוכניות עוד לפני שמישהו צעק שצריך, מתוך הבנה עמוקה שהתחום הזה נדרש להרחבה ולהתייחסות ולקשב בטח לנוכח המצב הביטחוני, ותכף נדבר על הצפון ספציפית

יפתח בנבנשתי:       אני רוצה לחזק את הקולגות וחברינו ממרכז חוסן גולן, ואת המועצה גולן ואת קצרין

יפתח בנבנשתי:  חשוב להבין שמרכז משאבים הוא המרכז הוותיק בארץ ובעולם בתחום הזה

יפתח בנבנשתי:  מודל מרכזי החוסן מבוסס עלינו, עשינו את זה יש מאין 40 שנים ואנחנו, כספקים וכתושבי הצפון עשינו הרבה מאוד מהעבודה המשותפת ביחד עם ליאת יורב ואביטל ועדיין עושים

יפתח בנבנשתי:  בלי קשר למרכז החוסן האשכולי שאנחנו מפעילים

יפתח בנבנשתי:  ויש פה שותפים נאמנים ואכן עבודה מדהימה ואני מצדיע להם על העבודה הקהילתית וההיערכות לחירום במשך כל השנים האלו שנעשתה בגולן, אני חושב שהיא תקדימית וייחודית, ואני חושב שהיא שמה את הגולן יחסית במקום טוב מאוד אפילו מצוין, ביחס לרשויות אחרות שאין בהן את השירות הזה

יפתח בנבנשתי:       אני שניה עושה סדר ברשותכם

יפתח בנבנשתי:  אנחנו בעצם לפני חצי שנה זה הוסדר סופית, אבל במשך השנתיים פלוס-מינוס האחרונות, בנינו מודל שנקרא מרכז חוסן אשכולי שנותן מענה לכל האשכול

יפתח בנבנשתי:  אשכול גליל מזרחי כולל בתוכו את גולן, קצרין, היישובים הדרוזים רג'ר וכן הלאה, יש גם גליל מערבי

יפתח בנבנשתי:  המודל שבנינו ביחד עם ראשי הרשויות והרבה בעזרת חברי כנסת ושרים לשעבר אושר, יצא למכרז, ואנחנו מרכז משאבים מפעילים את שני מרכזי החוסן האשכוליים לאורך כל קו העימות לבנון-סוריה

יפתח בנבנשתי:       המרכזים האלה אושרו על בסיס תקציב בסיסי ראשוני, כאשר המודל הוא מודל מודולרי

יפתח בנבנשתי:  אנחנו הצענו מודל שנקרא מודל כוכב, שבעצם יש לו מטה, אחד יושב במערבי, רק לשם העניין בכברי, והשני יושב מזרחי בקריית שמונה, אבל ממש לא במחשב שכולם צריכים לנסוע לקריית שמונה

יפתח בנבנשתי:  התפיסה שלנו מראש, לאור התרחישים שאנחנו מכירים היטב ואנחנו כבר שנים נערכים אליהם וב-2006 התמודדנו איתם, מדובר על שירותים שצריכים להיות מונגשים לרשויות אם פיזית ואם מרחוק

יפתח בנבנשתי:  העולם היום אפשר לנו גם לפתח אחרי הקורונה מענים מרחוק הרבה יותר משמעותיים, ואנחנו מבינים, גם לאורך התרחישים שאלו ממש לא המענים היחידים, וגם זה לא מתאים לכל סוגי האוכלוסייה ולכל סיטואציה

יפתח בנבנשתי:       המצב הזה בעצם שאושר רק תקציב הבסיס על רקע, כנראה, מצב השגרה

יפתח בנבנשתי:  שזה אומר לכל אשכול, אשכול גליל מזרחי נדבר עליו שכולל את הגולן, מעל 200,000 תושבים, כל סוגי הדתות, התרבויות, המגוון האנושי הגדול ביותר

יפתח בנבנשתי:  סוציואקונומי שנע מקיצון לקיצון אבל אנחנו יודעים מה הרוב ואיפה הוא נמצא

יפתח בנבנשתי:  אושרו מיליון וחצי שקלים למעל 200,000 תושבים לשנה עד אירועי החירום הנוכחיים שפה עכשיו יש איזושהי הרחבה, וב-2024 ביחד עם משרד הבריאות, וזה יובא לוועדה העליונה אני מעריך, נכתב מודל יותר נרחב

יפתח בנבנשתי:       1

יפתח בנבנשתי: 5 מיליון שקלים ל-200,000 תושבים, 18 רשויות, רק לשם השוואה לעומת הדרום שברור לכולנו למה, אני לא עושה פה השוואה בשביל להגיד שלא מגיע, חס ושלום, זה שם 2-3 מיליון, תלוי אני לא יודע בהיקף המדויק, לכל רשות

יפתח בנבנשתי:  בעניין הזה בעצם יוצא מצב שמרכזי החוסן האשכוליים, ויושבת פה דליה, שהיא עובדת מועצה אזורית גולן לשעבר, והיא מנהלת היום את כל האופרציה של מרכזי החוסן שלנו, משמע שדווקא בשנים האחרונות כאשר כבר אושר לנו מרכז החוסן על בסיס התקציב המאוד בסיסי הזה, שתי הרגליים המרכזיות שעבדנו הן ברמה האשכולית, הן באמת רגל קהילתית והיערכות לחירום

יפתח בנבנשתי:       בתחום הטיפול בכלל לא היה לנו תקצוב, עסקנו בלהכין אותו ולא בלקיים אותלו כמעט בכלל, אבל מדי פעם לאור חירומים – אנחנו גם כעמותה, הגמישות ובעיקר שאנחנו עמותה צפונית שכבר עושה את זה 40 שנים ועובדת ומלמדת את זה בכל העולם – אנחנו לא מחכים לאף אחד

יפתח בנבנשתי:  כאשר היה אסון מירון בצפת והמרכז חוסן היה בן חודשיים, עם הרשות פתחנו שם שלוחה והתחלנו לתת מענים טיפוליים, קהילתיים, וכן הלאה

יפתח בנבנשתי:  עבדנו בתוך הרווחה, פתחנו שלוחה בלוך התפתחות הילד ונתנו טיפולים

יונתן מישרקי: אולי זה רעיון, אתם לא יודעים להכניס את המרכז הזה שאנחנו מדברים עליו עכשיו במועצה אזורית גולן, תחתיכם?     

יפתח בנבנשתי: אז עכשיו אני מגיע בדיוק לזה

יפתח בנבנשתי:  מועצה אזורית גולן היא אחת מ-18 המועצות והיא המועצה גם באיום, היא יושבת על גבול סוריה, והיא אחת מ-18 המועצות

יפתח בנבנשתי:  עד נכון לרגע זה, כפי שנופר אמרה, עוד לא אושר מודל שמדבר על שלוחות, ומיכל אמרה הרבה דברים נכונים, אני רוצה לדייק

יפתח בנבנשתי:  בעיקר לגבי מרכזי החוסן בצפון, וזו תפיסת עולם, זה לא רק עניין של איפה הדגש

יפתח בנבנשתי:  חוסן, כפי שאמרתם, הוא לא רק טיפול, הוא העיסוק השוטף ביכולת של האזרחים, אנשי המקצוע

יונתן מישרקי: בוא תמקד אותנו

יפתח בנבנשתי: עכשיו אני הולך לגולן

יפתח בנבנשתי:  ככל ויאשרו בתקציב 2024 שלוחות תחת האישור של האשכול שאנחנו בעצם ספקים שלו ושל משרד הבריאות שהוא מתקצב, והוועדה העליונה שהיא בין-משרדית – תזכרו את זה, אמרתם מודל בין-משרדי הוא קיים והוא עובד – יאשרו את זה, אז תיתכן שלוחה בגולן, חד משמעית

יונתן מישרקי: לא תיתכן

יונתן מישרקי:  השאלה שלי הייתה האם הקונספט הזה, שאותו מנהלת ליאת במועצה אזורית גולן, יכול להיכנס תחתיכם כשלוחה?     

יפתח בנבנשתי: אני אגיד מה הגבול

יפתח בנבנשתי:  הגבול הוא שהיום המנדט – ואת זה אמרה נופר בצורה ברורה, וזה ידוע – יש תוכנית לאומית ויש מודל וקריטריונים, הוא מנדט הוא ביטחוני

יפתח בנבנשתי:  אנחנו מכירים את תוכנית העבודה של גולן שהיא מהממת בתחום העבודה הקהילתית לעומקה, וזה מייצר אצלם יתרון אדיר

יפתח בנבנשתי:  לא כל מה שהם עושים היום להערכתי בהכרח יכול להיכנס כי הוא לא במנדט

יפתח בנבנשתי:  ואת זה צריך להבין בצורה ברורה

יפתח בנבנשתי:       אם ירחיבו לנו את המנדט אנחנו מאמינים בזה, בעבודה הקהילתית בצורה הרחבה ביותר והמעמיקה ביותר

יפתח בנבנשתי:  אבל גם את זה צריך לקחת בחשבון, הוא עובד קצת עם מנדט אחר, של עבודה קהילתית בצורה יותר מעמיקה, ולא רק לאור קריטריונים של איום ביטחוני, צריך לקחת את זה בחשבון

יונתן מישרקי: תודה רבה לאדוני

יונתן מישרקי:  אז מה את חושבת שצריך לעשות?     

מיכל מרים וולדיגר: אני אמרתי

מיכל מרים וולדיגר:  ברמה אפילו הרוחבית אמרה פה נופר או לא יודעת, צריך להתייחס לאו דווקא לתושבים בגולן, אלא באמת לכל אזרח ואזרח בכל הרשויות הנוספות

מיכל מרים וולדיגר:  ולכן בעיניי – ואני עובדת על זה קשה ואנחנו נמשיך לעבוד על זה קשה – יכול להיות שצריך להכניס לתוך האגפים לשירותים חברתיים עובד סוציאלי, פה יש תקן וחצי, להכניס אותם לתוך אגפי הרווחה בכל רשות

מיכל מרים וולדיגר:  כמה זה כבר עולה? אנחנו לא מדברים על מיליארדים

מיכל מרים וולדיגר:  ושהם יהיו אחראים על הנושא הקהילתי

מיכל מרים וולדיגר:  הנושא הקהילתי הוא מאסט, הוא מה שחייב להיות, ולעשות את ההפרדה, פשוט להכניס תקן-תקן וחצי, אני לא יודעת כמה צריך

יוסף גולדברג: משרד הרווחה והשירותים החברתיים עושה עבודה קהילתית, זה חלק מהעבודה המרכזית שלו והכל תמיד בכפוף למגבלות של כוח אדם ושל תקציבים

מיכל מרים וולדיגר: 100%, אז יש פה בעיה, אם זו בעיית תקציב אז נפתור את בעיית התקציב הזו

מיכל מרים וולדיגר:  כי בעיניי זה לא רק בגולן, אני מכירה את החוסר הזה בכל הארץ

מיכל מרים וולדיגר:  בכל הארץ פשוט התעלמנו מהחוסן, החלטנו שזה משהו טבעי אצל כולנו ולא צריך לטפל בזה

מיכל מרים וולדיגר:  ועושים עבודה כל כך יפה, שזה לגמרי צריך להיות בכל לשכה ובכל אגף, בכל רשות מקומית

מיכל מרים וולדיגר:  כולה מדובר על תקן אחד של עובד סוציאלי שידאג לדבר הזה, על מה אנחנו מדברים?     

יוסף גולדברג: בכל מקום בארץ זה שיתוף פעולה

מיכל מרים וולדיגר: זה באמת מגוחך שאנחנו לא מבינים שזו השקעה ולא הוצאה

מיכל מרים וולדיגר:  אלו באמת סכומים מגוחכים ואולי על זה צריך להרים את זה

מיכל מרים וולדיגר:  אנחנו חוזרים על עצמנו שוב ושוב, אבל זה העניין

יונתן מישרקי: בסדר גמור, זה לא אומר שבפלטפורמה הזאת יישאר מרכז החוסן לפי מה שאת אומרת

מיכל מרים וולדיגר: אין לי בעיה

מיכל מרים וולדיגר:  אני בטוחה שגם אפשר לשאול את חיים וגם את הנשים הנכבדות פה

מיכל מרים וולדיגר:  זה לא משנה איך תקרא לזה

מיכל מרים וולדיגר:  הרי בסוף האזרח רוצה את השירות, אז אם השירות הזה, יכתבו עליו למעלה האגף לשירותים חברתיים ולא מרכז חוסן

יונתן מישרקי: אבל שמענו וקראנו גם שהמרכז הזה הוא גם מרכז מתחתיו באמת פעילות ענפה של מתנדבים

יונתן מישרקי:  זה לא בהכרח התקן הזה שאנחנו מדברים עליו ייתן את אותו מענה שהם יודעים לתת

מיכל מרים וולדיגר: גם בעירייה יש

מיכל מרים וולדיגר:  אני יודעת שבעיריית גבעת שמואל באגף הרווחה יש מישהי שאחראית על מתנדבים

מיכל מרים וולדיגר:  אני לא רואה שום בעיה

יונתן מישרקי: אני לא יודע איך תעבוד שם הפלטפורמה

מיכל מרים וולדיגר: אני אומרת לך שאין שום בעיה עם זה

מיכל מרים וולדיגר:  זה משהו שקורה בפועל

יונתן מישרקי: זו דעתך

יונתן מישרקי:  זה גם דעתך? זה יכול להיות?     

חיים דרוקמן: זה הרבה יותר מורכב כי גם הקטע של הקצאת כספים אחר כך לפעילות, אז אפשר או אי-אפשר וכן הלאה

חיים דרוקמן:  זאת אומרת אם יש לי תקציב, יש לי עובד בחצי משרה לנושא של הצח"י אבל הוא לא יכול להביא לי את החוסן כי זה לא נמצא במנדט שלו וכן הלאה, ומסבכים כאן דברים

חיים דרוקמן:  יש כאן מודל שעובד

יונתן מישרקי: כן, זה מה שאני אומר

יונתן מישרקי:  משרד הבריאות אני רוצה לבקש מכם לנסות קודם כול לחשוב על מה שאמר יפתח מקודם, על לנסות להרחיב

יוסף גולדברג: אנחנו עושים את זה מדי יום, על זה אנחנו עובדים כבר מתחילת המלחמה

יונתן מישרקי: ומה דעתכם?     

מיכל מרים וולדיגר: אבל יוני זה לא הם, זו החלטת ממשלה שאומרת ביטחוני

יוסף גולדברג: בכלל להרחיב הוא מתכוון, עשינו את זה תוך כדי המלחמה

יונתן מישרקי: לא לא, לפתוח, אני רוצה להרחיב את הסמכות

יוסף גולדברג: מה זה את הסמכות?     

יונתן מישרקי: יפתח דיבר על כך שיהיה לא רק אלמנט ביטחוני שמרכזי החוסן יעמוד לפיו, אלא גם לפתוח את האירוע הקהילתי בתוך מרכזי החוסן

יונתן מישרקי:  אתם חושבים על זה? זה משהו שנמצא אצלכם?     

דליה לב שדה: תראו, זה קיים

דליה לב שדה:  אחת הרגליים, הרי אמרנו, זו הרגל הקהילתית שקיימת

יונתן מישרקי: אבל שהרגל הביטחונית לא תגביל אותה

דליה לב שדה: אבל היא פועלת בשיתוף פעולה תמיד עם יחידות לעבודה קהילתית ברשויות המקומיות

דליה לב שדה:  בשדרות זה עובד נפלא, יש להם יחידה מפוארת גם של עבודה קהילתית שעובדת עם מרכז החוסן ומחזקים באמת את הפעילות השגרתית של חוסן שמוכיחה את עצמה בחירום

דליה לב שדה:  וגם כאן יש תשתיות למשל צוותי צח"י זה חלק מחוסן קהילתי כי אלו המתנדבים שפועלים בשגרה ובחירום, הם יודעים מה לעשות בדיוק

דליה לב שדה:  פה יש מעטפת נוספת שהם פיתחו לאור זה שהם קיבלו את ה-135,000 שקלים, ואז הם הקימו פה יחידה לתפארת בכל 33 היישובים שיש למועצה

יונתן מישרקי: אנחנו מנסים כרגע בדיון הזה, למצוא פתרון ולהבין איך אנחנו ממשיכים לקיים את המרכז הזה בתוך הפלטפורמה הקיימת

יונתן מישרקי:  ואם לא, אז חשיבה מחוץ לקופסה של שני הגורמים

יונתן מישרקי:  אני  חשבתי שזה ברור עד עכשיו, משרד הבריאות והרווחה מנסים למצוא פתרון כדי להאריך את החיים של האזרחים דרך מרכז החוסן הזה

בועז גור: אפשר להתייחס?     

יונתן מישרקי: בבקשה אדוני

יונתן מישרקי:  מה שמך?     

בועז גור: בועז גור, אני בפורום ארלוזורוב מכון מחקר של בית ההסתדרות

בועז גור:  הגשנו גם נייר לוועדה אבל לאור הדיון אני רוצה להתייחס לדברים שיותר מעמיקים בו

בועז גור:  אחד, אני חושב שנקודת המוצא שצריך לצאת ממנה – וזה אפרופו הדיון על חוסן אזרחי – זה שהיום אנחנו נמצאים בנקודה שבה השקעה בשירותים האזרחיים חייבת לגדול

בועז גור:  זאת אומרת נראה לי שזה גם דבר מובן לאור המלחמה גם, וגם לאור האופן שבו השירותים האזרחיים הגיעו ערב המלחמה

בועז גור:       צריך לומר את זה שכשמדברים על חוסן אזרחי כאיזושהי כותרת, חוסן אזרחי לא מתקיים בחלל ריק, הוא לא מתקיים כי בן אדם הופך להיות חסין

בועז גור:  אנחנו צריכים להעניק את התשתיות הציבוריות, בהשקעה שלנו כמדינה

בועז גור:  התשתיות האלה מאפשרות בסופו של דבר לאנשים לפתח את החוסן האזרחי

בועז גור:  ולכן ההחלטה על סגירת מרכז כמוה להגיד לאנשים תשמעו, יש כאן בעיה, כנראה בעיה גם בירוקרטית כי עניינים של מנדט וכאלה, ובינתיים תסתדרו לבד

בועז גור:  וזה דבר בלתי נסבל

בועז גור:  בטח ובטח מאז ה-7 באוקטובר

בועז גור:  זה פשוט דבר בלתי נסבל

בועז גור:      נכון יש פה בעיה בירוקרטית

בועז גור:  המנדט ניתן למשרד הבריאות למצב הביטחוני

בועז גור:  נכון, יכול להיות אגב, שאם זה המנדט, ואנחנו מניחים, וגם הממשלה כרגע בדיוני התקציב שלה מניחה שהמצב הביטחוני עדיין יישאר מצב ביטחוני של חירום, במידה כזאת או אחרת יכול להיות שדרך זה אפשר לבוא ולומר תחת מנדט ביטחוני במצב חירום כרגע אפשר להתפרס על תחומים רחבים יותר עד שתשב ועדה בין-משרדית ותלך ותרחיב את המנדט למקרים שבהם יש גם מרכז שהוא מרכז קהילתי שהוא באמת ייחודי

בועז גור:       יכול להיות שהפתרון זה לבוא ולומר בינתיים עד שיש החלטה אחרת ובינתיים לאור המצב האבסורדי שבו בצפון מתנהלת מלחמה, נכון היא בעצימות נמוכה יותר, נכון זה רק נשמע כמו ימי קרב

בועז גור:  אבל ימי קרב כשאתה חי, הם ימי קרב לכל דבר ועניין, לא סתם התושבים מתפנים

בועז גור:  ואגב, להבנתי, הגולן קלטו גם מפונים שגם הם נדרשים לתוך מרכז החוסן

בועז גור:  ולכן אנחנו צריכים להיות בעיניי, בפנים של הגדלת ההוצאה ולא סוגרים כרגע שום דבר

בועז גור:       רק מילה אחת לגבי התקציב

בועז גור:  שנאמר פה משהו ספציפי שבדקנו

בועז גור:  התקציב של מרכזי החוסן בשנת 2022 היה 26 מיליון בתקנה תקציבית בסיס תקציב

בועז גור:  היום בתוך תקציב 2023 כרגע בתוך התקנה התקציבית יש 7

בועז גור: 35 מיליון, משהו כזה

בועז גור:  צריך לדעת שהחלטת הממשלה המקורית להקמת מרכזי החוסן דיברה על זה שהתקציב יגיע מאיגום משאבים בין משרדי הממשלה

בועז גור:       אם ההחלטה הזאת השתנתה והיום כל הכסף יושב במשרד הבריאות והוא צריך להקצות את זה, זה מצב הרבה יותר טוב

בועז גור:  אבל צריך לדעת שגם כשמבקר המדינה וגם כשדנו בתוך התקנה הזאת לדעתי בכמה וכמה מקומות כאן בכנסת, דיברו על כך שהתקציב שמבוסס על איגום משאבים לתחום של בריאות הנפש, התחום הזה, זה תקציב רעוע

בועז גור:       זה אומר שבסוף כל שנה משרדים נאבקים ביניהם אילו משאבים יאגמו ואילו לא, ואז התקנה הזאת נסגרת רק לקראת סוף השנה, ושוב במלחמות, כנראה גם כאן בתוך הוועדות

בועז גור:  ואם יש משהו שהתקופה הזאת הוכיחה גם, זה שנושאים כאלה כמו מרכזי חוסן לא אמורים להתבסס על איגום משאבים

בועז גור:  צריך אבא ואמא אחד, משרד אחד, ואז משרד יצטרך לקחת את האחריות ולעבוד עם משרדים אחרים

בועז גור:  לא להגיע למצבים האלה של איגום משאבים, בטח בתחומים כאלה

יונתן מישרקי: 100%

יונתן מישרקי:  תודה רבה

יונתן מישרקי:  בבקשה רחל

רחל מועטי: שמי רחל מועטי, אני מנהלת המחלקה לשירותים חברתיים בקצרין

רחל מועטי:  חשוב לי להציג את הפן של קצרין

רחל מועטי:  קצרין היא מועצה מקומית, מונה כ-9,500 נפש, סוציואקונומי 5, מדד פריפריאלי 2

רחל מועטי:  זאת אומרת על פי כל ההערכות של פיקוד צפון בתקופה האחרונה במיוחד, נתונה לאיומים משתי חזיתות, סוריה ולבנון

רחל מועטי:  זאת אומרת כבר מיותר להזכיר את הנחיצות של מרכז חוסן לקצרין

רחל מועטי:  אני רוצה לומר, אני לא אפרט את כל הדברים, קצרין גם בתוך תהליך של צמיחה דמוגרפית בתוקף החלטת ממשלה אנחנו צפויים להכפלת היישוב

יונתן מישרקי: תנסי לרדת לבקשה או לשאלה בסוף

יונתן מישרקי:  מה אתם רוצים כרגע?     

רחל מועטי: מרכז החוסן פועל בקצרין מזה מספר שנים

יונתן מישרקי: באותה פלטפורמה?     

רחל מועטי: מזה 7 שנים סך התקציב הוא 120,000 שקלים, 60,000 תקציב כוח אדם, 60,000 תקציב פעולה

יונתן מישרקי: שגם מגיע ממשרד הרווחה?     

רחל מועטי: גם ממשרד הרווחה, ובסוף נובמבר החוזה יסתיים

רחל מועטי:  אנחנו מאבדים בתוך העניין הזה גם את הצח"ש מתקציב נוסף אבל תחת קורת גג כזאת של מתנדבים

יונתן מישרקי: דליה, גם קצרין הוארכו בשלושה חודשים?     

דליה לב שדה: כן, גם קצרין נמצאים על השולחן, אמרתי

רחל מועטי: אני רוצה לומר משהו, אני אומרת עוד פעם

רחל מועטי:  יש כאן קטע של פרוצדורה, משרד הבריאות, משרד הרווחה, פיצולים

יונתן מישרקי: זה לא אמור לעניין אתכם

רחל מועטי: המרכז שיפתח הציג הם מדהימים ויש לנו יחסים קולגיאליים מאוד טובים איתם

רחל מועטי:  מרכז טוב ומקצועי ככל שהוא יהיה הוא לא יהיה רלוונטי לקצרין גם מפאת המרחק וגם מפאת העניין הזה שאנחנו חייבים מרכז שהוא יהיה לוקאלי

רחל מועטי:  הקטע המקומי הוא מאוד משמעותי

רחל מועטי:  מרכז שנותן בשלט רחוק לא רלוונטי

יונתן מישרקי: ברור

יונתן מישרקי:  אני מודה לך, אנחנו כבר לקראת סיום

יונתן מישרקי:  גברתי ביקשה לדבר? אושרית

אורית סטרוק: אני רק רוצה להגיד ששיתופי הפעולה בין שני מרכזי החוסן הם גם משמעותיים ותודה למרכז חוסן גולן ולמשרד הרווחה

יונתן מישרקי: אתם עושים חשק לעבור לגולן

מיכל מרים וולדיגר: אני חייבת ללכת לשאילתה במליאה

יונתן מישרקי: גם אנחנו

אורית סטרוק: מכיוון שחבר הכנסת קרויזר מנהל דיון במקביל בוועדת חוקה, אז אני כאן התבקשתי כאן לשמור כי אנחנו יזמנו את הדיון

אורית סטרוק:  אני רוצה להעיר שתי הערות שמאוד מהותיות כאן בעיניי

אורית סטרוק:  דבר ראשון, בהגדרה הסמנטית בריאות הנפש, הייתי מגדירה את זה תחת הנושא של חוסן

אורית סטרוק:  כי בריאות נפש זה לפעמים מצבים מולדים

אורית סטרוק:  מצב של חוסן, להגדיר את זה שזה תחת החוסן זה משהו אחר מכיוון שיש אוכלוסייה שאם היא לא תקבל את המענים האלה דרך מרכזי החוסן היא יכולה להגיע לבריאות הנפש

אורית סטרוק:  זו אוכלוסייה שהייתה בריאה ויכולה להישאר בריאה אם היא תקבל את המענה, אז ברמה הסמנטית הייתי מגדירה את זה ככה

אורית סטרוק:        עכשיו אני רוצה להגיד ברמה הנקודתית על מרכזי החוסן, בניגוד לתקופה האחרונה, בתקופת הקורונה מדינת ישראל היא הראשונה שהגיבה ויצאה נכון מהקורונה רק בגלל דבר אחד, מכיוון שמדינת ישראל ערוכה, אמורה להיות ערוכה, למצבים משתנים של כל מיני סיטואציות

אורית סטרוק:  בכל חודש יש צוות שיש X אירועים ותרחישים שיכולים לקרות

אורית סטרוק:  בגלל האירועים והתרחישים האלה שיכולים לקרות למדינת ישראל יש אלטרנטיבות כמו מלונות וכו'

אורית סטרוק:  ולכן בתקופת הקורונה מדינת ישראל היא הראשונה שנתנה מענה לקורונה ולחולי הקורונה, וידעה להוציא אותם למלונות בזמן, בגלל התרחישים המשתנים האלה

אורית סטרוק:       אותו דבר גם במרכזי החוסן

אורית סטרוק:  ברגע שאוכלוסייה מקבלת כלים איך להתמודד עם מצבים משתנים, והמצבים כאן משתנים – ובמדינה שלנו משתנים, לצערנו, בתדירות ובקיצוניות – החוסן של האוכלוסייה הוא מאוד קריטי להתמודדות בסיטואציה, ולהתמודדות הרחבה ואיך יוצאים מהסיטואציה

אורית סטרוק:  עד כאן

אורית סטרוק:  תודה רבה

יונתן מישרקי: תודה רבה

יונתן מישרקי:  קטי את רוצה להגיד משהו?     

קטי קטרין שטרית: משפט אחד

קטי קטרין שטרית:  אני חושבת שהגיע הזמן שמרכזי החוסן יהיו בבסיס של התקציב של משרד הבריאות ודי מספיק, כל פעם שאנחנו נשב פה פעם אחר פעם ונדבר על זה שצריך את זה

קטי קטרין שטרית:  הבוקר התראיינתי בנושא של הכספים הקואליציוניים

קטי קטרין שטרית:  אף אחד לא יודע שמדובר גם במוסדות תרבות, אף אחד לא יודע שמדובר בחדרי מיון קדמיים בקריית שמונה ובשדרות

קטי קטרין שטרית:  שומעים כספים קואליציוניים נבהלים

קטי קטרין שטרית:  וכשמרכז חוסן הופך לכספים קואליציוניים זו בושה וחרפה

קטי קטרין שטרית:  למרות שאני בקואליציה אני אומרת שזו בושה וחרפה שאנחנו צריכים להתייחס למרכזי חוסן ככספים קואליציוניים

נופר קין: אנחנו גם מסכימים במשרד הבריאות שהתקציב מכל המשרדים צריך היות בבסיס, ולא בכל שנה לשרך רגליים ולחפש

קטי קטרין שטרית: הפכו את חוק ההסדרים לאיזו תורה מסיני 

נופר קין: זה לא קשור להסכמים הקואליציוניים, זה גם התקציבים של המשרדים, זה לא בבסיס

מיכל מרים וולדיגר: זה בדיוק מה שאני אומרת, אמר פה גלעד שזה כן בבסיס, וזה לא בבסיס

נופר קין: חוץ מהתקציב של משרד הבריאות, התקציבים האחרים לא, וזה בעייתי

קטי קטרין שטרית: די, מספיק עם זה, עם כל הכבוד

יוסף גולדברג: רק 7

יוסף גולדברג: 35 מיליון נמצא בבסיס התקציב

יונתן מישרקי: אני עובר לסיכום הישיבה ברשותכם

יונתן מישרקי:  כמובן אנחנו מודים לכל המשתתפים בדיון וכמובן לך אדוני ראש-המועצה על כך שטרחת ובאת מרחוק לצורך העניין

יונתן מישרקי:  הוועדה רשמה בפניה את הודעת משרד הרווחה לפיה בעקבות פניית הוועדה תקצוב מרכז החוסן בגולן ובקצרין יוארך באופן חריג בשלושה חודשים נוספים והיא מברכת על כך

יונתן מישרקי:       הוועדה קוראת למשרד הבריאות ולמשרד הרווחה להגיש לוועדה עמדה משותפת לגבי הצורך במרכז חוסן ברמת הגולן, בדגש על סוג מרכז החוסן ועל השירותים הנדרשים בו, רווחתיים ובריאותיים, מי הגורם שיהיה אחראי על המרכז והתקציב הנדרש להפעלתו?      הוועדה מבקשת שבחינת הנושא תיעשה בשיתוף פעולה עם המועצה האזורית גולן ועם המועצה האזורית קצרין

יונתן מישרקי:  המועצה מבקשת לקבל את העמדה בתוך שבועיים

יונתן מישרקי:       הוועדה תקיים בנוסף דיון ייעודי על מרכזי החוסן בישראל בקרוב

יונתן מישרקי:  אני מודה לכולם על ההשתתפות בישיבה הזאת, הישיבה נעולה